text:
जेना कि एखन देखि रहल होयब, कतेको रास चिकित्सक या चिकित्सालय सेहो कोरानाक त्रास वा आशंका मे एहतियातन बन्द अछि – एहेन समय अपन इलाज अपनहि करबाक एकटा नीक सुझाव हमरा सभक पास मौजूद अछि। बीमारीक लक्षण सँ इलाज करबाक स्थापित विधान अनुसार हम सब स्वयं लेल प्राकृतिक इलाज ताकि सकैत छी। हँ, तखन नीम हकीम खतरे जान… एकरा नहि बिसरब।
शरीरक भीतर कोनो समस्या भेल, कोनो तंत्र मे, पाचन तंत्र, रक्त संचार, स्वाँस-प्रस्वाँस, हृदय, फेफड़ा, लीवर, किडनी, माथ, मुंह, आँखि, नाक, कान, वा कोनो आन्तरिक भाग मे – तखन बहुत सतर्कता सँ काज करय पड़त। चिकित्सकीय परीक्षण – मेडिकल डायग्नौसिस संग शरीरक अन्दर केहेन तरहक वात, पित्त आ कफ आदिक संग रक्त केर अवस्था केहेन अछि – ई सब बहुत रास विन्दु पर विचार कयलाक बादे कोनो दबाइ लेबाक चाही।
रसायनिक क्रिया-प्रतिक्रिया सँ आन्तरिक बीमारी होइत छैक। मेडिकल साइंस ताहि लेल केमिकल टेस्ट रिपोर्ट्स (डायग्नौसिस) केर आधार पर मेडिसिन व परहेज आदि प्रीस्क्राइब (पूर्जा पर लिखल) करैत छैक। चिकित्सकक सलाह अनुसार दबाई खेनाय, परहेज केनाय, आर ओहि दबाई व परहेज सँ आवश्यक रासायनिक असन्तुलन पुनः सन्तुलित भऽ लोक स्वास्थ्यलाभ करैत अछि। तेँ, आन्तरिक समस्या (अस्वस्थ) भेला पर बेसीकाल अन्ठेनाय नीक बात नहि छैक। हँ, यदि सामान्य समस्या भेल आ ताहि लेल प्रचलित कोनो परहेज आदि उपलब्ध अछि तऽ ओकर पालन करू, २४ सँ ६० घन्टा धरि केहेन परिवर्तन आ स्वास्थ्य स्थिति बदैल रहल अछि ताहि पर एकदम चौकन्ना रहू।
तबियत बेसी खराब बुझि पड़य, यानि मोन घबराय, माथ दुखाय, चक्कर आबय, कमजोरी लागय, साँस आदि मे तकलीफ हुअय, कोनो एहेन लक्षण जे सामान्य सँ इतर हुअय तऽ तुरन्त इमरजेन्सी सेवा मे पहुँचि आवश्यक चिकित्सकीय जाँच, सलाह, सुझाव लैत अपन मोन केँ शान्त कय बीमारी सँ संघर्ष करबाक तैयारी करू। कोनो तरहक जोखिम आ अन्दाजी दबाई आदिक सेवन सँ बचू। प्राकृतिक घरैया इलाज सब सँ आराम भेल त नीक, नहि तऽ तुरन्त कोनो खतरनाक रासायनिक परिवर्तन सँ समस्या होयबाक स्थिति भाँपि शीघ्र चिकित्सालय पहुँचू।
बाह्य शारीरिक समस्या
शरीरक बाहरी भागक समस्या बेसी झोल वला नहि होइत छैक। कोनो तरहक चोट लगला सँ, खसला सँ, दुर्घटना मे पड़ला सँ – मात्र बाहरी भाग मे असर अछि तँ ओकरा प्राथमिक उपचारक अलावे सेकला-ससारला सँ सेहो आराम भेटि सकैत अछि। लेकिन ओकर असर जँ भीतर भाग मे पहुँचि गेल, जँ हड्डी टूटि गेल, जँ माँसल भाग मे कोनो तरहक भितरिया चोट सँ भितरी घाव आदि बनि गेल, तखन ईहो बात ओतबे सीरियस अछि। एकरो अन्ठेनाय खतरनाक भऽ सकैत अछि।
इन्टरनेट द्वारा सिमटम आ ट्रिटमेन्ट
आइ-काल्हि मेडिकल साइंस रिलेटेड काफी रास जानकारी आनलाइन भेटि सकैत अछि। जाहि तरहक स्वास्थ्य सम्बन्धी समस्या हुअय, बस अपन समस्याक विवरण दैत गूगल करब तऽ संसार भरिक कइएक मेडिकल जर्नल या हेल्थ रिलेटेड अवेयरनेस (सचेतना) प्रसार करयवला वेब पोर्टल सोझाँ आबि जायत। अपन भोगल समस्या अनुसार अहाँ ओहि पोर्टल केर कन्टेन्ट्स सँ लक्षण मिलायब त लगभग ‘बीमारीक नाम’ (मेडिकल टर्म मे) स्पष्ट भऽ जायत। तदनुसार ट्रिटमेन्ट (इलाज) केर संग परहेज आदिक बात सेहो उपयुक्त ढंग सँ भेटि जायत। यदि फीजिशियन वा रिलेटेड अन्य स्पेशलिस्ट सँ सम्पर्क आवश्यक अछि तऽ ओहो सुझाव ओहि ठाम देल भेटत।
ध्यान राखब, दबाई केर नाम या कोन कम्बिनेशन केर एलोपैथिक दबाई एहि बीमारी लेल आवश्यक अछि सेहो लिखल भेटलो उपरान्त ओहि दबाई केर डोज आ अहाँक बीमारीक सही माप बीच एकटा सम्बन्ध केवल उचित चिकित्सक आ डायग्नौसिस केर आधार पर मेडिकल साइंस द्वारा निर्धारित मात्राक अनुपात मुताबिक मात्र दबाई खेबाक चाही। केमिकल रिएक्शन्स केर चान्सेज बहुत बेसी होयबाक कारण ‘अंग्रेजी दबाई’ माने एलोपैथिक मेडिसिन प्रयोग सँ बेसीकाल लोक केँ बचबाक चाही। मात्र जखन अपन मेटाबोलिक फंक्शन्स (शरीरक अन्दर भऽ रहल रासायनिक क्रिया-प्रतिक्रिया) द्वारा तबियत सही नहि बुझि पड़ि रहल अछि, तखनहि टा दबाई सेवन करबाक विधान अछि, सेहो चिकित्सकीय सलाह सँ।
बहुल्य बीमारी लेल प्राकृतिक इलाज
सच्चाई ईहो छैक जे हमरा लोकनि अपन शारीरिक गतिविधि, खान-पान आ व्यायाम आदि सँ अपना केँ निरोग राखि सकैत छी। अजर-गजर नहि खाउ जे पेट मे जाय केँ हरबिर्रो मचाबय। केहनो पानि नहि पीबू जेकर बैक्टीरिया शरीरक अन्दर केर सिस्टम केँ कोरप्ट कय दियए। गलत आ प्रदूषित हवा नहि घोंटू, कारण रक्त-शुद्धीकरण प्रक्रिया जे लंग्स आ हार्ट (फेफड़ा आ हृदय) केर बीचक सम्बन्ध आ सन्तुलन सँ होइत छैक तेकरा आक्सीजन के बदला अन्य गैस भेटला सँ समस्या उत्पन्न भऽ सकैत अछि। साँसहि सँ जीवनक आस कहल गेलैक अछि। तहिना आँखि, कान, व शरीरक सब ज्ञानेन्द्रिय आ कर्मेन्द्रियक सुरक्षाक जिम्मेदारी हम-अहाँ स्वयं करबैक तखनहि टा स्वस्थ रहि सकब।
आइ-काल्हि खान-पान मे तेल, मसाला, चीनीक मात्रा, निमक केर मात्रा, मिरचाय, खटाय संग रासायनिक उर्वरक आ कीटनाशकक प्रयोग कयल साग-सब्जी आ अनाजक उपभोग बढि गेलाक कारण बहुल्य आन्तरिक (शारीरिक) बीमारी सँ हम सब ग्रसित छी। लगभग ७०% लोक मे रक्तचाप (ब्लड प्रेशर) केर बिगड़ब, ओतबे लोक मे मधुमेह (डायबिटीज) केर बीमारी लागब, गैस्ट्रिक आ पित्तक खराबी (फैट्टी लीवर व लीवरक अन्य रोग) संग पेशाव-पैखाना मे समस्या आ फेर तेकर कारण शरीर अस्वस्थ होयबाक कतेको रोग सँ बहुल्यजन परेशान अछि।
एकरा सब केँ हम सब खानपान मे परहेज सँ – सन्तुलित आ शुद्ध आहार लेला सँ सुधार कय सकैत छी। गरम पानि पियब त पानि सँ होयबला रोग सँ बचब। वाहियात वसा (तैलीय मात्रा, फैट्स) सँ अपना केँ बचेबाक लेल सेहो गरम पानिक निरन्तर सेवन काफी प्रभावकारी होइछ, कारण लीवर आ किडनी केँ एहि सँ काफी सहयोग भेटैत अछि। साँस प्रक्रिया केँ स्वस्थ रखबाक लेल वाकिंग आ खुल्ला क्षेत्र मे साँस लेनाय-छोड़नाय जरूरी होइछ। शरीरक उपयोग जतेक बेसी शारीरिक क्रिया करबाक लेल करब, ओतबे ई निरोग रहत। एकरा बेसी ललबबुआ बनायब त भोकना-बिलाड़ि बनिकय मोटापा सँ होइवला अनेकों रोग सँ ग्रसित रहब।
फीजियोथेरेपी केर टिप्स शारीरिक अंग केर दर्द वा चोट मे असरदार
ठेहुन, केहुनी, कंधा, एंड़ी, कलाई, – शरीर मे जतय-जतय जोड़ अछि ओतय-ओतय दर्दक अनुभव भेनाय सेहो आजुक युग मे बहुतो लोक लेल समस्या अछि। एहि सभ बात लेल फीजियोथेरेपी (शरीरक हल्का व्यायाम सँ इलाज) काफी प्रभावकारी अछि।
हम अपनहि संग घटल किछु उदाहरण देबय चाहब –
उठब-बैसब मे सतर्कता नहि रखबाक कारणे अथवा शरीरक वजन बेसी भारी भऽ गेलाक कारण, मोटरसाइकिल आदि सँ खसबाक या दुर्घटना मे पैर रोपबाक कारणे ठेहुन पर बल पड़ि जेबाक कारण, बामा वा दायाँ भागे खसला सँ पैर-हाथ या शरीरक कोनो भागक कोनो अंग पर दबाव पड़ि जेबाक कारण काफी समस्या होइत छैक। हम स्वयं एहि तरहक दुर्घटनाक शिकार भऽ डाँड़्ह मे दर्दक समस्या सँ परेशान रही। एतबे परेशानी बढि गेल त नोबेल अस्पताल मे जाय जाँच करबेलहुँ, चिकित्सक द्वारा एक्सरे वगैरह देखलाक बाद कहल गेल जे पोस्चरल प्राब्लम सँ एना भेल अछि। फीजियोथेरैपी सँ सलाह लिअ..!
फीजियोथेरेपिस्ट एकटा इलेक्ट्रीक पैड पर डाँड़्ह सेकिकय हल्का-फुल्का ३ टा व्यायाम बतेलक। पहिने स्वयं अपनहि चेम्बर मे करबेलक आ अनुभव पुछलक। सच कहैत छी, आधा सँ बेसी त हमरा तखनहि ठीक भऽ गेल। फेर बाद मे किछु दिन धरि घरहु मे स्वयं अभ्यास कयलहुँ त १००% ठीक भऽ गेलहुँ। बाद मे यैह इलम हम कतेको लोक केँ बतेलहुँ आ सब केँ आराम भेलैक।
किछु दिन पूर्व सेहो मोटरसाइकिल केर बल्ब फ्यूज भेलाक कारण सामने एकटा ड्राम सँ टक्कर खा बाम भागे खसि पड़ल छलहुँ दिसम्बर मे… ताहि समय अन्तर्राष्ट्रीय मैथिली सम्मेलन आयोजनक जोश मे दर्द-सर्द सबटा बिसरा गेल छल… लेकिन एखन करीब ३ माह सँ काफी परेशान रही। काल्हि एकर निदान लेल किछु आनलाइन हेल्प लेलहुँ। अमेरिकाक एकटा लोकप्रिय वेबसाइट जतय लाखों लोक जुड़ल अछि, एहि पर उपलब्ध रोग आ निदान केर बारे पढलहुँ। फीजियोथेरेपीक कुल ५ व्यायाम मे सँ मात्र २ टा व्यायाम करिते १२ आना समस्या सँ निजात भेटि गेल अछि।
फेर आइ ठेहुन दर्दक सेहो इलाज तकलहुँ एहि वेबसाइट पर तकलहुँ। जाहि तरहक समस्या हमरा होइत अछि तेकरा लेल सब सँ उपयुक्त डायग्नौसिस ‘मेनिस्कस टियर’ बुझि पड़ल। फीजियोथेरेपी लेल प्रचूर यूट्यूब चैनल्स आ व्यायाम सभक सूची भेटि गेल। एहि मे सँ सब सँ हल्का २ गोट व्यायाम केर अभ्यास करिते असह्य दर्द छू-मन्तर भऽ गेल। ताहि पर ई आर्टिकल आमजन केँ सेहो एहि तरहक ‘आप मरीज – आप डाक्टर’ वला भेटौक, तेँ ई आर्टिकल लिखल अछि। अस्तु! एहि वेबसाइट सँ अपने सब जरूर जुड़ि जाय, बीमारीक सही आकलन करी आ फेर उपयुक्त इलाज सेहो ताकी। प्रणाम!


c: text/html

text:
बिपीएससी परीक्षा मे सफलता प्राप्त अभ्यर्थीक अनुभव
– संजय मिश्र, दरभंगा
(लेखक बिपीएससी परीक्षा पास कय हाल एसिस्टैन्ट कमिशनर टैक्स पद पर कार्यरत छथि)
विगत किछ बरिखसँ बिपीएससी के सत्र नियमित भेलाक उपरान्त अभ्यर्थी लोकनि नियमित रूपेण एकर तैयारीमे जुटला व एकरा अपन करियरक आप्सन राखि रहल छथि। आर, ओहिमे मैथिली भाषा एवं साहित्य एकटा ऐच्छिक विषयक रूपें अपन महत्व ओ सार्थकता दिनानुदिन सिद्ध कऽ रहल अछि।
बिपीएससी परीक्षा तैयारीक हेतु अभ्यर्थीकेँ ७-८ मासक पूर्ण समर्पण आ अनुशासनक संग अध्ययन, मनन ओ चिन्तनक आवश्यकता होइछ जाहिमे एनसीईआरटी वर्ग ६ सँ १२ धरिक विषय वस्तु केँ सरल-सहज रूपें अध्ययन आ समझ विकसित केनाय आ संगहि किछ रेफरेन्स बुक्स यथा – समाचारपत्र, भारत का स्वतंत्रता संघर्ष – बिपिन चन्द्रा, इंडियन पोलाइटी – लक्ष्मी कान्त वा कोनो दोसरो द्वारा लिखल, अर्थशास्त्र – रमेश सिंह वा कोनो दोसरो के लिखल, भारत सरकारक पत्रिका (मासिक) – योजना, कुरुक्षेत्र, कोनो दूटा मासिक करेंट अफेयर पत्रिका, क्रनिकल, दर्पण, दृष्टि आदि। बिहार राज्यक संपूर्ण रूपेण अध्ययन कोनो पुस्तकसँ कऽ सकैत छी। भूगोल विषयक लेल एनसीईआरटी पुस्तकक संगहि विश्व, भारत आ बिहारक भौगोलिक आ राजनैतिक मानचित्रक अध्ययनक दरकार होयत।
अन्तर्राष्ट्रीय संबंध, कला-संस्कृति, विज्ञान प्रौद्योगिकी आ पर्यावरण (ईकोलोजी) विषयवस्तुक लेल नियमित पत्रिकाक संगे कोनो विशेषांक पत्रिकाक अध्ययन करबाक दरकार होयत।
मूलभूत विषयवस्तुक जानकारी भेलाक उपरान्त विषय विशेषक पूर्वप्रश्न पत्रक अभ्यास अभ्यर्थीकेँ आत्मविश्वास वृद्धि कराओत।।
अभ्यर्थी लोकनिकेँ रणनीति बनेबाक अपन-अपन कला होइछ तेँ अपन मानसिक बुद्धिक उपयोग करैत नियत समयमे एतेक वृहद पाठ्यक्रमकेँ तैयारी भऽ सकैछ। स्मरणीय अछि जे पीएससी (प्रदेश सेवा आयोग) वा कोनो आनो प्रतियोगी परीक्षामे “सर्वोत्तम व उत्कृष्ट” *Survival of Fittest* पद्धति अपनाओल जाइछ।
ऐच्छिक विषयक चुनाव अभ्यर्थीकेँ अपन निजी आकलन (self assessment) केर आधार पर चुनबाक चाही। कियैक तऽ ओहि विषयक “विषयवस्तु विज्ञता” (subject matter expertise) सन अपेक्षा रहैत अछि परीक्षा पद्धतिकेँ।
ऐच्छिक विषयक रूपमे मैथिली भाषा व साहित्यक आ ओकर तैयारी व पाठ्यसामग्री विषयक दोसर आलेख शीघ्र राखब।
समस्त अभ्यर्थी लेल शुभकामना सहित!!

robotstxt: allowed

filter: keep


text:
दरभंगा: परीक्षा नियंत्रकक इस्तीफा मंजूर भ गेल।ललित नारायण मिथिला विश्वविद्यालयक कुलपति परीक्षा नियंत्रक "डॉ. कुलानंद यादवक" केँ पद सs इस्तीफा स्वीकार क लेल गेल । कुलसचिव कर्नल निशीथ कुमार राय सोम दिन एही बातक अधिसूचना जारी कs देने छल।अधिसूचनाक अनुसार डॉ. यादव केर विश्वविद्यालय अंग्रेजी विभाग में वापस भेज देल गेल अछि। और परीक्षा नियंत्रक द्वितीय डा यूके दास केँ अखन तत्काल परीक्षा नियंत्रकक जिम्मेवारी देल गेल अछि।
ललित नारायण मिथिला विश्वविद्यालयक परीक्षा नियंत्रकक इस्तीफाक स्वीकृत होबैए सs छात्र राजद में नाराजगी देखबाक भेटल।
#इस्तीफा # LNMU परीक्षा नियंत्रक #मैथिली समाचार


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 15 फ़रवरी 2012
ओढ़नी लाल
लिपईट लिपईट क अहां साँ,
हम्मर प्यासल नयनन क ,
सदिखन हँसबैत राखैत छल ,
कखनो ऊर्डे वो झकोर हवा संग ,
कखनो समेटी जाई बाहीं में ,
कखनो कान्हा पर ब्याकुल भय ,
ससरैत खसकैत रहेत छल ,
हुनक कान में जाके कखनो किछ
छाती से कखनो सटी जायेत छल ,
हुनक धरकन के गिनी गिनी क ,
ओ उठैत बजरैत रहेएत छल ,
कखनो हुनकर कमरबंद बनी ,
कखनो गाळ क छुबैत छल ,
कखनो पीठ पर जाके बेशरम ,
ससरैत ढलकैत रहेइत छल ,
कखनो ता देखू इ जाजिम बनी क ,
कखनो कोरा में सूती जायेत छल ,
कखनो हुनकर हाथ क इ दुलारे ,
सदिखन हमरा सताबयेत छल ,
एकरा मांथ पर नै रखु अहां ,
अहांक ओढ़नी अछि हम्मर दुश्मन ,
हमरा अहांक बिच आके सदिखन ,
किएक इ बेशरम रहेत छल ,
रूबी झा


text:
दिल्ली, मिथिला मिरर : मिथिलाक भूमि विद्वान आ कलाकारसँ भरल अछि। मिथिला पेंटिंगकेँ आब कोनो तरहक पहिचानक जरूरत नै छैक। मिथिलाकेँ के कहे मिथिला पेंटिंग आब बिहार होइत सम्पूर्ण देशमे आ विश्वपटल पर अपन पहिचान बना लेलक अछि। एहि उपलब्धि पर हमरा सभकेँ गर्व होइत अछि। निश्चित रुपें एहि उलब्धि लेल एहि विधासँ जुड़ल कलाकार लोकनिक परिश्रम आ हुनक दूरदर्शिताकेँ जतेक सराहना कएल जाय कम अछि। साल 1969मे सरकारी मान्यता भेटलाक बाद दिनोदिन मिथिला पेंटिंगकेँ प्रसिद्धि भेटैत आबि रहल अछि। एकटा समय छल जखन बेसितर गृहणी सभ एहि विधासँ जुड़ल छलिह मुदा बदलैत समयक संग आब पुरुख सेहो एहि विधामे जुड़ी गेलाह। पहिने एकर बाजार सीमित छल मुदा आब विस्तारित भ’ विश्व भरिमे पसैर गेल अछि। मुख्य रूपसँ मिथिला पेंटिंग पाँच तरहक होइत अछि। भरनी , कचनी, तांत्रिक, गोदना आ कोहबर। लगभग सभ विधा अखनो प्रयोगमे अछि। एहि विधासँ जुड़ल कतेको कलाकार लोकनिकेँ विभिन्न तरहक पुरस्कारसँ पुरस्कृत कएल जा चुकल अछि चाहे ओ राज्य स्तरीय पुरस्कार होई वा देशक प्रतिष्ठित पुरस्कार। कतेको कलाकारकेँ पद्मश्रीसँ सम्मानित कएल गेल अछि जेना जगदम्बा देवी, महासुंदरी देवी, बौआ देवी आदि। एहि कड़ीमे एहि साल गोदावरी दत्तकेँ पद्मश्री सम्मान देवाक घोषणा कएल गेल अछि। ई सम्पूर्ण मिथिला सहित बिहारक लेल गौरवक बात अछि।
90 वर्षीय शिल्प गुरु गोदावरी दत्त अखनो पेंटिंग बनबैत छथि। पछिला 50सालसँ मिथिला पेंटिंगक क्षेत्रमे काज क’ रहलीह अछि। ई एहन सिद्धस्त कलाकार छथि जे देशमे के कहे विदेश धरिमे मिथिला पेंटिंगकेँ स्थापित क’ चुकल छथि। ओ कतेको देशक दौरा क’ एहि विधा पर आयोजित कार्यक्रममे अपन विचारसँ एहि विधाक प्रचार प्रसार केने छथि।गोदावरी दत्तक जन्म 1930ई. मे दरभंगा जिलाक बहादुरपुर गाममे भेल छलनि। ओ बच्चेसँ मिथिला कलामे रूचि लैत रहलिह। हुनक माँ हुनका मिथिला पेंटिंग सिखेलीह। बादमे एहि कला लेल अपन सम्पूर्ण जीवन समर्पित क’ देलिह। जकर परिणाम आब सभक सामने अछि जे भारत सरकार हुनका पद्मश्री सम्मानसँ सम्मानित करबाक निर्णय लेलक अछि। गोदावरी दत्तकेँ एहिसँ पूर्व राष्ट्रीय पुरस्कारक अलावे शिल्पगुरु पुरस्कार सेहो भेटल छनि। कचनी शैली श्रेष्ठ कलामेसँ एक मानल जाइत अछि। एहि कलामे ओ निपुण छथि। गोदावरी दत्त बेसितर पौराणिक आ धार्मिक विषय पर अपन चित्रण केलिह अछि। ओ हालही बिहार म्यूजियममे एकटा पैघ पेंटिंग बना क’ खूब शोहरत पेलनी अछि। हिनका द्वारा बनाओल गेल पेंटिंग जापानक मिथिला म्यूजियममे सेहो प्रदर्शित भ’ चुकल अछि।


text:
लेख
– रूबी झा
हम जहन छोट रही, करीब पन्द्रह साल केर, त एकटा टोल के दीदी (बुआ) बुलैय लेल अंगना एलीह, माँ कहलक दीदी छथिन गोर लगहुन। हम गोर त लागि लेलियनि लेकिन जहन दीदी चैल गेलखिन्ह त माँ केँ हम सवाल पर सवाल पूछैय लगलियैक। हम छोटे सँ बहुत जिज्ञासु छलहुँ। हरेक चीज के बारे में जानय लेल किछु बेसी जिज्ञासा रहैत छलय। “माँ! ई कुन दीदी छथिन? हिनका त कहियो देखनहो नहि छलियन्हि? ई कतय रहैत छथिन? ई कियै नै कहियो आबैय छथिन? तुँ त हिनका बारे में कहियो बतेनहो नै छलें?”
प्रश्न बहुते छल हमर, माँ के जबाब एकेटा, “अहि बहिनदाय केर सासुर बड दूर छन्हि, ताहि द्वारे ई कहियो नहि आबैय छथिन। हम एहि जबाब सऽ संतुष्ट नहि भेलहुँ, आ फेर सँ कहय लगलियैन, “माँ, एहि दीदीक बारे में तों कहियो बतेलें किया नहि? टोल-पड़ोस केर जतेक दीदी सब छथिन तों सबहक चर्चा हरदम करैत रहैय छेँ, लेकिन हिनकर चर्चा कहियो नै करैत सुनलियौक?” माँ कहलक हिनका तऽ हमहुँ नै कहियो देखने छलियैन्ह त तोरा कि कैहतियौक। आब हमर जिज्ञासा और बढि गेल दीदी के बारे में जानैय लेल। तहन हम पहुँच गेलौं अपन दादी लग।
“दादी बताबे न! माँ हिनका आय तक किया नहि देखने छलैन? मां केर विवाहक कतेक साल भेलैक?” दादी कहलक तोहर माँ केर विवाहक २७ साल भऽ गेलैय। आ तोहर माँ एकरा केना देखितथिन्ह, ई कहियो आय धरि आयले नहि छलैक। हम पुछलियैक दादी सँ, “दादी गै! दीदी के माय-बाप, भाय-भौजाय कहियो अनलकैय नहि?” दादी कहलक, “गै बाउ! एकर बाप एकरा नौमे साल मे दक्षिण भर कऽ बेचि देलकैय। तहिया सँ ई कहियो नहि आयल। लय केँ के अबितय, लय केँ फेर के जइतय, वर बड बूढ रहथिन्ह, किछुए समय बाद मरि गेलखिन्ह।”
आब त हमर जिज्ञासा और बढल, “बेटी बेचनाय कि होय छैक? जहन दीदी नौ साल केर छलय त हिनक वर कियैक बूढ? एखन तक अगर विवाह दान में कतहु गीतो सुनलियै त बेटा बेचै वला, बेटी बेचैय बला कतहु नै?” दादी के सवाल पर सवाल पूछै लगलियैक। तावत में माँ आबि गेल आ दादी केँ कहलक, “माय! ईहो कि एकरा संगे लागल छथि!” आर हमरा डाँटि कय ओतय सँ भगा देलक, कहलक जो पढे-लिखे गऽ। एतय कि करैय छेँ, जो एतय सँ। अन्ततः बहुत रास अनुत्तरित प्रश्नक जिज्ञासा रहितो हम हँटि गेलहुँ ओतय सँ।
ओहि दिन तँ हमरा जबाब अपन माँ और दादी सँ आधा-अधूरा भेटल लेकिन समय अपनहि सब बातक जबाब दय देलक।
आब हमर सवाल समस्त मैथिलजन सँ अछि, कि हम सब काल्हि बेटी बेचैत छलहुँ आर आय बेटा? जहन बेटी केँ बेचि देलियैक त ओकरा पर कुनू अधिकारे नहि, त बेचल बेटा पर कुन अधिकार जतबैत छियैक? हम त कहब जे बेटा बेचैत छी ओ अपना बेटा सँ मुखाग्नि तक लगेबाक अधिकारी नहि छी। बेचल चीज पर कुन अधिकार? आ पुतोहु पर कुन दाबी? ओकर बाप त ओकरा लेल अहाँक बेटा केँ कीनि कय उपहार स्वरूप में दय देने छैक। तहन कहबैक बेटा सुनैयै नहि, आ पुतोहु सेवा नहि करैया? जे सब बेटा में दहेज लेने छथि अगर हुनकर पुतोहु हुनका एक लोटा पानि तक द दैय छथिन तँ बहुत कय देलखिन्ह से बुझू।


text:
ऐहिक उद्देश्य अछि कि समाज मे एक वातावरण बने आओर लोग जागरूक हुवे। जतेक भारी संख्या मे लोग एहिमे शामिल होयत ओतेक नीक परिणाम अच्छा भेटत। एहि कारणवश बेसी सँ संख्या मे लोग सभकेँ एहि मानव श्रृंखला मे शामिल करबाक तैयारी अछि। एहि कड़ी मे विनोद सिंह गुंजियाल आय शनि दिन पदयात्रा करी शहरवासी सहित दसो प्रखंडक लोग सभकेँ शामिल होयबाक लेल न्योता देलनि।
सहरसा स्थित मुख्य बाजार मे जिलाधिकारी सहित सभ आलाधिकारी, बड़का संख्या मे विभिन्न कार्यालय सभककर्मचारी, शिक्षक -शिक्षिका सभक टोली आमलोग सभकेँ न्योता देबे पदयात्रा पर निकलल। पदयात्रा केँ एक मात्र उद्देश्य अछि कि बिहारक विकास व बिहारक स्मिता लेल मानव श्रृंखला मेँ बेसी सँ बेसी संख्या मे लोग शामिल भ' ऐहिकेँ ऐतिहासिक बनबे।
एहि पैदल यात्रा द्वारा मानव श्रृंखला बना नहि अगबे विश्व रिकॉर्ड बनायब बल्कि बाल बिआह एवं दहेज प्रथा जेहन कुरीति केर विरुद्ध एक मजबूत संदेश द' सामजिक परिवर्तन केँ आंदोलनक रूप देब अछि।


text:
१०० वर्षक बाद मिथिलाक कि होयत
देखू, आब अपना सभक बाल-बच्चा विश्व-परिवेश संग डेग बढा रहल अछि। आब ओ बाबा आदम वला कहावत जे फल्लाँ बाबा एतेक सिद्धयोगी रहथि कि ओ अपन इलाका सँ बाहर पैर तक नहि रखलाह… ई सब मिथक बनि गेल अछि। आजुक अर्थ-प्रधान युग मे। हालांकि ईहो सच छैक जे फल्लाँ बाबाक आवश्यकता सीमित छलन्हि। हुनकर इच्छा आ मांग सेहो एहेन सीमा मे छलन्हि जे हुनका अपन गामहु केर सीमा सँ बाहर पैर रखबाक जरूरी नहि भेलन्हि। हम-अहाँ आजुक मिथिलाक सन्तान, ताहू मे ओहेन सन्तान जे ‘स्वाभिमान आ स्वाबलम्बन केर मूल सिद्धान्त’ पर अडिग छी, तेकरा लेल आइ अर्थक जरूरत केना बेहिसाब बनि गेल अछि से किनको सँ छुपल नहि अछि। प्रवीण सँ पुछब त कहत जे बाबा के जमाना नीक छल। लेकिन, स्वयं प्रवीण आइ अर्थ आर्जन मे केना आकंठ डूबल अछि से दुनिया देखि रहल अछि।
बिना अर्थ के आजुक जीवन बेकार अछि। मिथिला मे पहिने एकटा कहावत खूब सुनी, गरीबक जीवन देबाल बराबर। एकर मीमांसा करय मे हम बड सक्षम त नहि छी मुदा गरीबक जीवन मे कोना बेतरतीब अभावक सामना करय पड़ैत छैक, कोना एक गरीब व्यक्तिक प्रति समाजक सम्पन्न वर्ग मे हीन भावना सँ देखबाक यथार्थ परिस्थिति रहैत छैक, ई सब हम देखने आ भोगने छी, तेँ कहब जे देबाल सँ गरीबक तुलना करबाक संयोग बाबा सभक जमाना मे युक्तिसंगत छल। आजुक युग मे गरीबहु केर बच्चा सब गाम छोड़िकय शहरक स्टेशन धय लैत अछि, मंडी धय लैत अछि, उद्योग-कारखाना मे स्वीपर सँ लैत सुपरवाइजर या मैनेजर बनि जाइत अछि… जेना मोन होइत छैक से जीवनयापनक उपाय अपना लैत अछि। भाग्य बदलि जाइत छैक। कियो उठि बैसैत अछि। कियो संघर्षशीले रहि जाइत अछि। जे होइत छैक, गाम-समाजक हीन भावना सँ देखबाक दुर्दशा सँ बाहर भऽ ओ अपन स्वतंत्र अस्मिता केँ उठक-बैसक मे जिनगीक गाड़ी खींचैत रहैत अछि।
हमर अध्ययन कहैत अछि जे १०० प्रवासी मैथिल मे बामोस्किल १० टा समृद्ध-शक्तिशाली बनि पबैत अछि, ३० टा मध्यमवर्गक सम्पन्नता हासिल करैत अछि आ ४० टा निम्नवर्गहि मे रहैत अपन बाल-बच्चा आ परिवारक भरणपोषण अपनहि बदौलत येन-केन-प्रकारेण करैत रहैत अछि, आर अन्तिम मे बचल २० टा काफी उठा-पटक केर जीवन जियय लेल उकपाती-अपराधी-हिन्सक बनिकय जीवन बर्बाद कय लैत अछि। आर एहि सब वर्गक प्रवासी मैथिल लेल एकटा सब सँ पैघ चुनौती छैक ‘भविष्यक सन्तति, ओकर संस्कार आ संस्कृति, समग्र सम्पन्नताक चिन्ता’। बड़ा तेजी सँ प्रवासी बनि रहल मैथिल समुदाय लेल आगाँक १०० वर्ष बड़ा भयावह परिणाम सब दयवला छैक।
पलायनक विध्वंस २०म् सदीक आखिरी सँ मैथिल समुदायक माथ पर चढि गेलैक। १९८७ केर ओ वीभत्स तांडवकारी बाढि हो, १९८८ केर ओ भयानक भूकम्प हो, ताहू सब सँ बेसी १९९० केर बादक ओ भयावह जातिवादी राजनीति हो जे १५ वर्ष धरिक जंगलराज केर नाम सँ जानल जाइछ – एहि कालखंड मे लगभग ६०-७०% लोक पलायन लेल बाध्य भऽ गेल। सुशासन, विकास आ समाज सुधारक अनेकों सुदृढ डेग उठेनिहारक आगमन भले १५ वर्षक बाद भेल, लेकिन विगत केर १५ वर्षक पलायन आ तेकर लाभ उठा चुकल बहुल्य मैथिलजन केँ जे चस्का प्रवासी जीवनक लागल, जे नगदी माल के कमाल आ डाँर्ह मे नोटक गर्मी देखल जाय लागल से आब मैथिल लेल प्रवासहि केर जीवन केँ वास्तविक तीर्थ आ नोटहि केर आमदनी केँ असली भगवानक रूप मे स्थापित कय देलक। विदेहक सन्तान देह लेल छिछिया रहल अछि रणे-वने!
तखन ऐगला १०० वर्षक भयावहता विगत केर २० वर्षक अध्ययन सँ लगा सकैत छी। हमर व्यक्तिगत दृष्टि एहि भयावहताक सायरन १० वर्ष पूर्वहि सुनने रहय। सौराठ सभाक उत्थानक प्रयास आ एकर अनेकों कारणक अध्ययन-शोध केर क्रम मे हमरा ई ज्ञात भऽ गेल छल जे आबयवला समय मैथिल समुदाय लेल बड़ा कठिन होयत। विशेष रूप सँ प्रवासक विभिन्न स्थान मे जमिकय लगानी कय रहल मैथिल सँ गाम आयब मुश्किल भऽ जायत आ ओकर बाल-बच्चा सभक विवाहदान मे विकृति बड़ा जबरदस्त ढंग सँ मिथिला सभ्यता केँ नुकसान पहुँचायत। तहिये सँ ‘दहेज मुक्त मिथिला’ नामक एकटा आभासी एकजुटताक प्रयास आरम्भ भेल। आइ १० वर्ष मे किछु हद तक सफल भेल अछि ई आन्दोलन। लोक केँ एकटा स्वच्छ आ स्वस्थ विकल्प देल जा रहल अछि। अर्थहि केर बल सँ तेजस्वी-ओजस्वी सन्तानक परिकल्पना करब मूर्खता होयत, बल्कि मांगरूपी दहेजक प्रतिकार करैत अपन मौलिक संस्कारक रक्षा करैत पुरखाजनक मूल्यवान् परम्परा केँ पकड़िकय ‘विदेह’ रूप मे वैवाहिक सम्बन्ध निर्माण कयले सँ अपन सभ्यताक रक्षा होयत। ई सन्देश आइये बुझि जायब त कल्याण अछि, आगूक १०० वर्षक चिन्ता केँ आइये समाधान होयबाक गुंजाइश बनत। अन्यथा बहुत भयावह होयत, गीताक ओ श्लोक देखू जाहि मे चिन्ता जतायल गेल अछि… लुप्त पिण्डोदक क्रिया…
सङ्करो नरकायैव कुल-घ्नानां कुलस्य च ।
पतन्ति पितरो ह्य् एषां लुप्त-पिण्डोदक-क्रियाः ॥ ४१ ॥
saṅkaro narakāyaiva kula-ghnānāṃ kulasya ca |
patanti pitaro hy eṣāṃ lupta-piṇḍodaka-kriyāḥ || 41 ||
saṅkaraḥ–impure progeny; narakāya–take to hell; eva–certainly; kula-ghnānām–for the destroyers of the dynasty; kulasya–for the dynasty; ca–also; patanti–fall down; pitaraḥ–the ancestors; hi–indeed; eṣām–for them; lupta–having been stopped; piṇḍa-udaka-kriyāḥ–their offerings of sanctified food and water.
The generation of such impure progeny certainly takes both the destroyers of the dynasty and the dynasty itself to hell. Indeed, their forefathers, being bereft of oblations of sanctified food and water, must also suffer the same fate.
से…. चेत जाउ। चेतू जे आगामी सन्तति सही रास्ता पर जन्म लियए। आडम्बर आ देखाबा केला सँ सन्तान कदापि सुदृढ आ सम्पन्न नहि बनि सकैत अछि। दहेज एकटा खतरनाक आडम्बर थिक। बन्द करू। अर्थक जरूरी छैक लेकिन अन्याय व अधर्मक मार्ग सँ कदापि नहि। स्वधर्म मे मृत्यु होयब श्रेष्ठ छैक, परधर्म मे भयावह – ईहो गीताक वचन थिकैक। एकरा सब केँ मनन करय जाउ। नहि त मिथिला आइ त शिथिला भेल अछि, १०० वर्षक बाद सन्तान खिल्ली उड़ायत एहि मूल्यवान् सभ्यताक। अस्तु! लम्बा लेख धैर्य सँ पढबाक लेल हमर प्रणाम!!
हरिः हरः!!


text:
Sugauli Sandhi : जखन कखनो विभाजनक चर्चा अबैत अछि त' मस्तिष्क मे पाकिस्तान बनबाक छवि उभरैत अछि। एकर संगहि इतिहास कें याद करैत आजुक पीढ़ी बंगाल आ पंजाबक विभीषिका कें मोन पाड़ैत अछि। बंगाल आ पंजाबक जनता सँ बहुत पहिने मिथिलाक जनता बँटवारा केर दंश झेलि चुकल अछि, जकरा इतिहासक कोनो पन्ना पर दफना देल गेल अछि। आउ, एकरत्ती एहि पर इजोत देइत छी!
4 मार्च 1816 कें इस्ट इंडिया कंपनी आ नेपालक राजा सुगौली सन्धि कें अनुमोदित करैत अछि आ 2 दिसम्बर 1815 कें सन्धि पर हस्ताक्षर होइत अछि। एकरा संगहि अंग्रेज आ नेपाल सरकारक बीच युद्धविरामक घोषणा भेल। दू सालक लम्बा युद्धक बाद एहि संधि मे बँटवारा केर 'गन्ह' आबि रहल छल। जकरा दुनू शासक लोकनि बेस चतुराइ सं निपटा लेलनि आ राजनीतिक सफलता मानैत लड्डू बंटने छलाह। तथापि घाओ त' घाओ होइत छै। इएह कारण अछि जे एखनो कहियो काल ई घाओ टीसैत रहैत अछि।
सुगौली संधिक दू सए वर्ष पूरा भेला पर नेपालक सीमा सँ सटल उत्तर बिहार (मिथिला) सँ एकर विरोध मे किछु आवाज उठल छल। सोशल मीडिया पर एहि दिन कें 'ब्लैक डे फॉर मिथिला' कहल गेल आ एकटा अभियान जकां लोक कें एहि पर विचार देइत देखल गेल। नेपालक संग भारतक मित्रता कें देखैत एहि आवाज सब कें कहियो प्राथमिकता नहि देल गेल। एहि सन्धिक अन्तर्गत अंग्रेज मिथिलाक एकटा पैघ हिस्सा (तराइ) नेपालक अधीन क' देने छल। एहि सं मिथिलाक राजधानी मानल जाइत जनकपुर आब नेपाल मे अवस्थित अछि, जतए भारतक प्रधानमंत्री नरेन्द्र मोदी सहित घूमि आएल छथि।
राजा-महाराजा सब विस्तारवादी सोचक पोषक होइत छलाह। उत्तर मे चीन आ हिमालय रहने नेपाली शासक लोकनि विस्तार करबाक उद्देश्य सं दक्षिण दिस बढ़ए लगलाह। कएक दशक सं नेपाल भारतक भूमि पर धीरे-धीरे कब्जा क’ रहल छल। जखन इस्ट इंडिया कम्पनी कें ई बात पता चललै त' गोरखा युद्ध शुरू भ' गेल। सुगौली सन्धिक फलस्वरूप नेपाल अपन कब्जा कएल भारतीय भूमि मुक्त केलक, फेर बढैत मित्रताक बदला मे अंग्रेज नेपाल कें इनामक रूप मे मिथिलाक भूमि गिफ्ट क' देलक। 1816 केर एहि संधि पर नेपाल दिस सँ राजगुरु गजराज मिश्र आ अंग्रेज दिस सँ लेफ्टिनेंट कर्नल पेरिस ब्रैडशॉ द्वारा हस्ताक्षर कएल गेल छल। एकर बाद काठमांडू मे एकटा अंग्रेज प्रतिनिधि नियुक्त भेल आ अंग्रेज सेना मे गोरखा बहाली कएल गेल।
ओहि सब दिन मे सुगौली मे अंग्रेज सेनाक छावनी छल। मंगल पाण्डेय द्वारा शुरू कएल गेल विद्रोह छावनी सँ छावनी होइत सुगौली धरि पहुँचि गेल छल। नेपालक राजा त्वरित सैन्य सहायता द' एहि विद्रोह कें दबाबए मे कम्पनीक सहयोग करए लागल। इहो कहल जा रहल अछि जे नेपालक तत्कालीन विवशता ओकरा अंग्रेजक कठपुतली बना देने छल। तैं ओ अंग्रेज कें शासन मे मदति करबा मे एकदम संकोच नहि केलक। एहि सँ प्रसन्न भ' अंग्रेज फेर मिथिलाक जमीन नेपाल कें गिफ्ट केलक। क्षेत्रक लोक मे विखंडनक दुःख फेर टटका भ' गेल। प्राचीन मिथिलाक राजधानी जनकपुर सहित एकटा पैघ क्षेत्र अलग देश मे चल गेल।
उल्लेखनीय अछि जे एहि बेर-बेर बंटवारा भेलाक बादो एहि इलाका केर आम लोक कोनो तरहक विरोध नहि केलनि। एकर कारण छल जे जखन नेपालक संग संधिक अन्तर्गत मिथिलाक विभाजन भ' रहल छल, जनविरोध कें अनुभूति करैत ओ लोकनि सीमांकन सँ बचल छलाह। एहि अन्तर्गत भारतीय मिथिलाक जनता नेपाली भूभाग पर अबरजात क' सकैत छल। तैं आम जनता कें कोनो तरहक समस्याक सामना नहि करए पड़ल। कारोबार आ संबंधक लेल लोक निर्बाध अबैत-जाइत रहल। महत्वपूर्ण बात ई जे अंग्रेज मात्र अपन खजाना भरबाक लेल भारत दिस आएल छल। एतुक्का जनता आ जनभावना सँ ओकरा कोनो लेना-देना नहि छल। ओकरा भीतर चालाकी भरल छल।
मिथिलाक लोक प्राचीन कालहि सँ शान्तिप्रिय रहलाह अछि आ एतए वेद-दर्शनक रचना भेल। वैदिक संस्कृतिक नेओ एतहि राखल गेल। इतिहास देखबै त' एतय सत्ता-संघर्ष नगण्य रहल अछि। मिथिलाक राजा जनक ओहिना नै राजर्षि कहल गेलाह! सुगौली संधि सँ पहिने गोरखा आक्रमण सँ एहि क्षेत्रक लोक परेशान छल आ अंग्रेज सेनाक हस्तक्षेप सँ अशांति उत्पन्न भ' रहल छल। स्थानीय रजवाड़ा लोकनि अंग्रेजक समक्ष आत्मसमर्पण कएने छलाह। संधिक अन्तर्गत भले मिथिलाक भूभाग नेपालक अन्तर्गत गेल, मुदा आम जनमानसक आवागमन मे कोनो रोक नहि छल। कोनो सीमा नहि राखल गेल। तैं लोक कें जमीन पर बँटवारा सन किछु नहि लागल। ई व्यवस्था आइयो कायम अछि...मुदा दरार देखा रहल अछि!
अंग्रेजक भारत छोड़ला पर 1950 मे भारतक लोकतांत्रिक सरकार नेपाल संग शान्ति-मैत्री संधि कए दुनू पक्षक जनता कें सब तरहक आशंका सँ मुक्त कए देलक। मुदा नेपाल मे कठोर माओवादी संघर्षक बाद राजतंत्र समाप्त भ' गेल। ओतए लोकतांत्रिक सरकार बनल अछि। जे लोक मूल नेपाल आ भारतक बीच दान कएल गेल भूमि पर छथि, हुनका नेपाल मे मध्यदेशी वा मधेसी कहल जाइत अछि। एहि मे आइ भारतक विभिन्न भाग सँ आएल लोक सेहो शामिल छथि। विडंबना जे नेपाल मे जाहि क्षेत्र कें मिथिला प्रदेश होएबाक चाही से आब मधेस प्रदेश अछि। मैथिली भाषी मिथिला वासी मैथिल लोकनि जे ओहि पार छथि, आब अपन पहिचान पर सेहो खतरा महसूस क' रहल छथि। ओहिना जहिना एहि पार मिथिलाक बेसी भू-भाग बिहार, झारखण्ड आदि राज्य मे बाँटल अछि, पहिचान पर बट्टा लागल अछि!
नेपालीय लोकतंत्र मे मैथिल (मधेसी) अपन अधिकारक लेल संघर्षरत अछि, तहिना भारत सरकार अपन सम्बन्धक प्रति सतर्क देखाइत अछि। एहन स्थिति मे कखनो काल सुगौलीक घाओ फफना उठैत अछि। सैकड़ो वर्ष पूर्व भूमिदानक फलस्वरूप नेपाल कें जे लाभ भेटल हो, आइयो भारत-नेपाल सीमावर्ती क्षेत्रक जनता कें यदाकदा आहत करैत अछि। एकर बादो भारत-नेपालक लेल अंतर्राष्ट्रीय सम्बन्ध मे एतुक्का जनता ‘लुब्रिकेन्ट’क भूमिका निभा रहल अछि। मुदा, जे किछु हो, एहि पूरा ऐतिहासिक प्रकरण सं भेल सामाजिक क्षति कें कहियो पाटल नहि जा सकैत अछि!
— रूपेश त्योंथ
Tags: आलेख


text:
जीवक गति, प्रकृतिक प्रत्येक दृष्टिगत् पदार्थ क्षण-प्रतिक्षण निर्धारित समयकें परिधिमे चलायमान अछि। जन्मक उपरांत पालन-पोषण होइत क्रमशः जीव जीवन यात्रा रूपी पथ पर पथिक बनि निरंतर आगू बढ़ैत पुनः मृत्युके प्राप्त करैत अछि। एहिलौकिक यात्राकें समापनसँ पूर्व कर्मक आधार पर व्यक्ति द्वारा सम्पादित व प्रतिपादित काजक लेखा-जोखा करैत गुण-दोष, मान-सम्मान आदि विषय पर चर्चा-परिचर्चा होइत रहैत अछि। तत्पश्चात निष्कर्षक आधार पर व्यक्तिक सामाजिक स्वीकृति वा अस्वीकृति प्रतिपादित सेहो कयल जाइत अछि।
ग्राम्य-जीवनक बचपन, जाहिमे राग-द्वेष रहित उन्मुक्त बाल्यलीलाक प्रचुर आनंद, निष्कपट अनुरागसँ ओतप्रोत संगी-सखाक संग बिताओल गेल समयकें जखन मोन पाड़ैत छी, रोम-रोम रोमांचित भs उठैत अछि आ ईश्वरसँ प्रार्थना करs लगैत छी जे जँ संभव हो तs पुनः हमर बचपन वापस कs देल जाऊ । हम बच्चा होमय चाहैत छी । सांसारमे पसरल मदान्ध सुख-सुविधा, भोग-विलासिताक पाछां अपस्यात बनल जीवनक नष्ट होइत बहुमूल्य समयक जंजालसँ मुक्तिक मार्गक याचना इएह आंतरिक आनंद प्राप्तिक कामना निवेदित करैत छी ।
हम-सभ बचपनमे खेलल गेल टायल-गुल्लीक खेल, चै-चिक्का खेलबाक समयक दांव-पेंच, अगहन महिनामे अपना खेतमे धनकटनीक समय लोरहल गेल धानसँ दुकानमे खरीदल गेल गोली आ गोली खेलबाक अद्भूत आनंद मोन पड़ैत अछि। पाबनि-तिहारक अवसर पर उत्साह व उमंगसँ उत्तेजित बाल्यकालमे बिताओल गेल समय सद्यः मानस-पटलकें उद्वेलित करैत अछि। फगुआमे एक-दोसरके रंग-अबीर लगेबाक होड़, जुड़-शीतलमे थाल-कादोसँ सानल शरीरक अवस्थाक नैसर्गिक आनंदके, की बिसरल जा सकैत अछि ? दीया-बातीसँ (दीवाली) दस-पन्द्रह दिन पूर्वहिं गामक बसबिटाइरमे सुप्ती बनेबाक आकुलताकें कदमपि नञि बिसरल जा सकैत अछि। कटहरक गाछसँ मोची तोड़ब, बूटक (चना) ओरहा, खेतमे रोपल मुरैयके उखाड़बाक चेष्टा, जामुन गाछ पर चढ़ि जामुनक डाढ़िकें जोर-जोरसँ हिलाय नीचां ठाढ़ भेल प्रतिक्षारत् बाल-सखाकें जामुन बीछि खेबाक अनुपम आत्मसंतुष्टिक भाव, कुसियारक खेतमे घुसि चुप्पेचाप कुसियार खेबाक आनंद आदि अनेकों घटित घटनाक सजीवता, आंखिक समक्ष नाचय लगैत अछि आ पुनः ओहि अवस्थामे लौटबाक आकुलता मस्तिष्कमे तिरोहित होमय लगैत अछि। स्मृतिक आनंदकें वर्तमान व्यस्ततम् जीवनक औषधि बनाओल जेबाक चाही जाहिसँ व्यक्तिक मनःस्थिति सतत् प्रमुदित व प्रफुल्लित बनल रहय।
अचानक एहिना किछु पुरनका स्मृति मोन पड़ि गेल। जय श्री हरि।


text:
कवीश्वर ज्योतिरीश्वर (लगभग १२७५-१३५०) सँ पूर्व (कारण ज्योतिरीश्वरक ग्रन्थमे हिनक चर्च अछि), मैथिलीक आदि कवि। संस्कृत आ अवहट्ठक विद्यापति ठक्कुरःसँ भिन्न। सम्भवतः बिस्फी गामक बार्बर कास्टक श्री महेश ठाकुरक पुत्र।समानान्तर परम्पराक बिदापत नाचमे विद्यापति पदावलीक (ज्योतिरीश्वरसँ पूर्वसँ) नृत्य-अभिनय होइत अछि। ज्योतिरीश्वर पूर्व विद्यापति:- कश्मीरक अभिनव गुप्त (दशम शताब्दीक अन्त आ एगारहम शताब्दीक प्रारम्भ)- ग्रन्थ “ईश्वर प्रत्याभिज्ञा- विभर्षिणी” मे विद्यापतिक उल्लेख करै छथि। श्रीधर दासक सदुक्तिकर्णामृत, (रचना ११ फरबरी १२०६, मध्यकालीन मिथिला, वि.कु. ठाकुर)- श्रीधर दास विद्यापतिक पाँच टा पद उद्धृत केने छथि जे विद्यापतिक पदावलीक भाषा छी।
“जाव न मालतो कर परगास
तावे न ताहि मधुकर विलास।” आ
“मुन्दला मुकुल कतय मकरन्द”
ज्योतिरीश्वर (१२७५-१३५०) षष्ठः कल्लोल- ॥अथ विद्यावन्त वर्णना॥….. विदातञो आस्थान भीतर भउ. तका पछा तेलङ्गी. मरहठी. वि।दओतिनी दुइ चित्रकइ गाङ्ग जउन निहालि अइसनि देषुअह. चउआञ्चरि चीरि एकहोङ्क परिहने …….से कइसन देषु. जइसे प्रयागक्षेत्र सरस्वतीकेँ गङ्गाजमुनाक सम्वाहि। का हो तइसे ता विदाञोतके दुअओ सम्वाहिका हो भउअह . दशञुन्धी राजा अवधान कराउ. विदाञोत आस्थान वइसु. (विदाञोत (पुरुख) भीतर भेल, तकर पाछाँ तेलङ्गी, मरहठी। विदओतनी (स्त्री) दूटा रंगक गङ्गा यमुनामे नहायलि एहन देखाइए। चारि-चारि आँचरबला चीर एकहकटा पहिरने। से केहन देखू. जेना प्रयागक्षेत्र सरस्वतीकेँ गङ्गाजमुनाक संगबे तेहने ओइ विदाञोतकेँ दुनू सम्वाहिका। दशञुन्धी राजाकेँ अवधान करेलक, विदाञोत स्थानपर बैसला।
अष्टमः कल्लोलः- ॥अथ राज्य वर्णना॥ …विदाञोत त।न्हिक गीत. नृत्य. वाद्य. ताल. घाघर परिठरइतेँ आह…
विदाञोत लोकनिक गीत, नृत्य, वाद्य, ताल, घाघर पहीरि कऽ भेल।


text:
आइ भोरे-भोर मैथिली साहित्य जगत् लेल एकटा दुःखक समाचार अछि जे वरिष्ठ लेखक आचार्य सोमदेव जी शिकस्त बीमार पड़ि गेल छथि। अपन पुत्र ज्योतिवर्धन जे स्वयं एकटा नामी मैथिली भाषा कवि छथि आर हिन्दी भाषाक प्रोफेसर छथि सहरसा मे – हुनकहि लंग रहि रहला वरिष्ठ स्रष्टा मैथिली साहित्यक एकटा नामी-गिरामी हस्ताक्षर आचार्य सोमदेव बीमार पड़ि गेलाह आ आइ एकटा प्राइवेट क्लिनीक मे आइसीयू मे भर्ती छथि।
मैथिली जिन्दाबाद केँ आचार्य सोमदेव केर उपलब्धि बारे अजित आजाद बतौलनि जे हुनकर रचना ‘सहस्रमुखी चौक पर’ वास्ते २००४ मे साहित्य अकादमी पुरस्कार भेटल छलन्हि। लाल ईशिया (उपन्यास), होटल अनारकली (उपन्यास) सेहो हिनकहि लिखल प्रसिद्ध रचना छल।”
आचार्य सोमदेव जीक जन्म ५ मार्च १९३४ केँ दरभंगा जिलाक बेनीपुर सबडिवीजन अन्तर्गत दाथ गाम मे भेल छलनि। हाल ओ लहेरियासराय केर जीएन गंज मे रहैत छथि। सोमदेव जी ललित नारायण मिथिला विश्वविद्यालय केर महारानी कल्याणी महाविद्यालय सँ जुड़ल रहल छलाह। रिटायर भेलाक बाद सँ अपन समय मैथिली साहित्य मे सेवादान लेल लगौने छथि।
हुनक प्रकाशित रचना मे चारिटा कविता संग्रह ‘सहस्रमुखी चौकपर’, ‘कालध्वनि’, ‘सोम सतसइ’ आओर ‘सोम पदावली’ तथा दूटा उपन्यास ’चानोदाइ’ आओर ‘होटल अनारकली’, आर एकटा कथासंग्रह ‘आगि तांबूल वनमे’ आओर एकटा संगीत नाट्य काव्य ‘चरैवेति’ शामिल अछि।
मैथिली कवि, कथाकार, उपन्यासकार श्री सोमदेव जी केँ २००१ मे यात्री चेतना पुरस्कार सेहो भेटल छलनि। तहिना २०१० मे प्रबोध साहित्य सम्मान सेहो भेटल छलनि।
जन-जन केर वाणी बनि गेल हिनकहि एक प्रसिद्ध रचनाः “पग-पग पोखरि माछ-मखान, सरस बोल मुस्की मुख पान, विद्या-वैभव शान्तिक प्रतीक, ललित नगर दरभंगा थीक” – ई शिलालेख दरिभंगा रेलवे स्टेशन पर आइयो सम्मानित रूप सँ स्थापित राखल गेल अछि।
श्री अजित आजाद कहलैन जे आचार्य सोमदेव केँ यात्रीजी समान दिग्गज स्रष्टाक मानदान भेटैत छलन्हि। हमर गाम हटनी मे आयोजित कथा-गोष्ठीक अध्यक्षता आचार्य स्वयं कएने छलाह। तेकर बादो कतेक रास कथा-गोष्ठी मे ओ भाग लैत रहलाह। हिन्दी आ भोजपुरी भाषा मे सेहो लिखलनि। मुदा हुनक मैथिली लेल समर्पण अतूलनीय अछि।
वरिष्ठ लेखक केँ जिज्ञासा करबाक लेल सहरसाक विभिन्न भाग सँ मैथिली अभियानी लोकनि ओहि क्लीनीक पर पहुँचब शुरु भऽ गेला अछि। महिषी सँ अमित आनन्द – सहरसा सँ शैलेन्द्र शैली ओतय पहुँचि रहल छथि से जानकारी भेटल अछि।
मैथिली जिन्दाबाद परिवार केर तरफ सँ वरिष्ठ लेखक श्री आचार्य सोमदेव केर शीघ्र स्वास्थ्यलाभ केर हार्दिक कामना व ईश्वर सँ प्रार्थना अछि।


text: खगड़िया जकां एकटा नाव दुर्घटना दरभंगा के कुशेश्वरस्थान मे सेहो भेल अछि. एहि ठाम सेहो मेला देखि घर लौटय वाला लोक नदी मे डूबि गेलखिन्ह. एहिठाम पिसरिया गाम के लोक कुशेश्वरस्थान सं दुर्गापूजा के मेला देखि गाम जा रहल छलखिन्ह. छोटका नाव छल. मुदा ओहि पर 17 लोक चढ़ि गेलखिन्ह. नाव कनि दूर गेल कि जोर सं आन्हर आबि गेल जेहि सं लोक सभ हड़बड़ा गेलखिन्ह आओर नाव बेसंभारि भ गेल. सिआन लोक त तैर क बाहर भ गेलखिन्ह मुदा महिला...बच्चा सभ अपना के नहि बचा पएलखिन्ह. प्रशासन के लोक सभ पहुंचि गेल छथिन्ह. मुख्यमंत्री एहि घटना पर दुख जतएलखिन्ह आओर मृतक के परिवार के डेढ़-डेढ़ लाख रुपया के मुआवजा देबय के घोषणा कएलखिन्ह. पूजा देखल के खुशी पल भर पूरा गाम के लेल दुख लs कs आबि गेल.


text: पटना। बिहार सरकार द्वारा राज्य मे 12टा स्टेट हाई-वे निमार्ण करेबाक मसूंबा कए झटका लागल अछि। एडीबी (एशियन डेवलपमेंट बैंक) एहि सबटा स्टेट हाईवे क लेल लोन स्वीकार नहि केलक अछि। बिहार स्टेट हाईवे डेवलपमेंट प्रोजेक्ट-2 क तहत एडीबी राज्य सरकार कए केवल 5टा स्टेट हाईवे निर्माण क लेल लोन मंजूर केलक अछि। एखनधरि राज्य सरकार दावा करैत रहल अछि जे वर्ष 2010 मे बीएसएचडीपी-2 क तहत चयनित सबटा 12 हाईवे क निर्माण क प्रकिया शुरू करि देल जाएत। एडीबी बैंक क लोन क सहारे सरकार 782 किमी लंबा 12टा हाईवे क डीपीआर निर्माण करेने छल। 2008 मे सरकार एहि सड़क कए स्टेट हाई-वे घोषित करि टू-लेनक बनेबाक घोषणा केने छल। जेकरा लेल सरकार कए 2100 करोड़ टकाक आवश्यकता छल, मुदा पैसा क कमी क कारण स इ मामला बीच मे अटक गेल। जेकर बाद राज्य सरकार एडीबी बैंक स आर्थिक मदद लेबाकफैसला केलक। शुरू मे एशियन डेवलपमेंट बैंक 12टा स्टेट हाईवे बनेबा लेलफाइनेंस करबा लेल तैयार छल। मुदा कहल जा रहल अछि जे केंद्र सरकार एकटा मंत्रीक दबाव मे आब केवल 5टा स्टेट हाइवे क निर्माण कए फाइनेंस करबा लेल तैयार अछि। जाहि सड़क लेल तैयार अछि ओहि मे बीरपुर-उदाकिशुनगंज पथ 104.04 किमी 305 करोड़सक्कडी-नासरीगंज 86.80 किमी 348 करोड़छपरा-मोहम्मदपुर पथ 68.50 किमी 305 करोड़रुन्नीसैदपुर-भसवा पथ 64.75 किमी 298 करोड़सरैया- मोतीपुर पथ 28.33 किमी 147 करोड़ शामिल अछि।


text:
– अजित आजाद
कियो बचाबय चाहैत छथि पाग
कियो ताग
कियो साग
कियो बचाबय चाहैत छथि फाग
कियो दाग
कियो भाग
कियो बचाबय चाहैत छथि काग
कियो छाग
कियो नाग
हम बचाबय चाहैत छी राग
कियो जँ बचाबय चाहैत छथि किछु
बचबय दियनु हुनका
जुनि दियनु उपराग
अपनाकेँ बचबय लेल
बचबय पड़तनि सभकेँ
किछु ने किछु
तखन एहि मे
उपरौंझ कियैक
कुकरौंझ कियैक।
संपादकीय नोटः
वर्तमान परिदृश्य एहेन अछि जे दिल्ली देशक राजधानी मे किछु इनोवेटिव पर्सनालिटीज (अभिनव व्यक्तित्व) मैथिल बंधु द्वारा ‘पाग बचाउ’ – सेव द पाग – अभियान केर परिचालन आरम्भ कैल गेल अछि। जेना सदिखन होएत रहल अछि अपन मिथिला मे, अपने कियो तेहने इनोवेटिव एफर्ट्स (अभिनव प्रयास) करी वा नहि करी, मुदा दोसर केलक तऽ ओहि पर टीका-टिप्पणी करब बिना कोनो देरी केने आ अपन-अपन बौद्धिक क्षमताक जोतनाइ आरम्भ कय देब… कतेको प्रकार तर्क, कूतर्क, वितर्क आदि होयब हमरा लोकनिक विद्वत् समाजक प्रापर्टीज (गुणधर्म) रहल अछि। तहिना दिल्ली मे ‘पाग बचाउ’ अभियान केर परिणाम अत्यन्त शुभकारी भेल अछि जे लगभग हर जुबान पर एक्कहि टा चर्चा होमय लागल अछि।
किछु लोक पाग केर वृहत् अर्थ सँ नगण्य परिचित एकरा मुरेट्ठा सँ अलग मानि एकर राजनीतिक प्रभाव आ मिथिला निर्माण मे सहायक नहि होयबाक कारण आदि सेहो देखि रहला अछि। हुनकर मानब छन्हि जे पाग भेल उच्चवर्चक सिरस्त्राण आ मुरेट्ठा भेल पिछड़लवर्गक माथक शोभा… यानि वैह पुरान बात एत्तहु आबि गेल। बाभन आ सोल्हकन! तऽ तर्क दैत छथिन, बाभन व अन्य समकक्षी उच्चवर्ग जेना कायस्थ वा राजपुत आदि जे संख्याबल मे न्यून आर मात्र कलमजीवी छथि तिनका सब सँ मिथिला निर्माण कार्य नहि भऽ सकल करीब सात दसक मे, तऽ कियैक न आब मुरेट्ठाधारी केर मुरेट्ठा बचाउ अभियान चलय जाहि सँ हुनका सब मे अपन मिथिला प्रति सजगता बढत। भाइ! बात बेजा तऽ नहि कहि रहला अछि। मिथिला निर्माण मे पाग हो वा मुरेट्ठा… निर्माणकार्य संपन्न हो, यैह लक्ष्य छैक। मुदा एना पाग आ मुरेट्ठा मे कटौझ-कुकरौंझ हो तखन फेर एकटा कवि मन शान्त कोना रहत। तऽ देख लेल जाउ! आदरणीय अजित आजाद केर कलम सँ जे निकलल अछि, ओ बड संछेप मे बहुत पैघ संदेश दय रहल अछि। बुझनिहार लेल इशारा काफी!!
हरिः हरः!!


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
विभीषण केर भगवान् श्री रामजी केर शरण वास्ते प्रस्थान और शरण प्राप्ति
दोहा:
राम सत्यसंकल्प प्रभु सभा कालवश तोर।
हम रघुवीर शरण चली देब दोष नहि मोर॥४१॥
भावार्थ:- श्री रामजी सत्य संकल्प एवं (सर्वसमर्थ) प्रभु छथि आर (हे रावण) तोहर सभा काल केर वश अछि। अतः हम आब श्री रघुवीर केर शरण जाइत छी, हमरा दोष नहि देब॥४१॥
चौपाई :
से कहि चलल विभीषण जखनहि। आयूहीन भेल सब तखनहि॥
साधु अवग्या तुरत भवानी। करे कल्याण अखिल के हानी॥१॥
भावार्थ:- एना कहिकय विभीषणजी जहिना चलला, तहिना सब आयुहीन भऽ गेल। (ओकरा सभक मृत्यु निश्चित भऽ गेलैक)। (शिवजी कहैत छथि -) हे भवानी! साधु केर अपमान तुरंतहि संपूर्ण कल्याण केर हानि (नाश) कय दैत अछि॥१॥
रावन जखने विभीषन त्यागल। भेल विभव बिनु तखने अभागल॥
चलल हरषि रघुनायक पाहीं। करैत मनोरथ बहु मन माहीं॥२॥
भावार्थ:- रावण जाहि क्षण विभीषण केँ त्यागलक, वैह क्षण ओ अभागल वैभव (ऐश्वर्य) सँ हीन भऽ गेल। विभीषणजी हर्षित भऽ कय मन मे अनेकों मनोरथ करैते श्री रघुनाथजीक पास चललाह॥२॥
देखब जाय चरण जलजाता। अरुण मृदुल सेवक सुखदाता॥
जे पद पड़ैत तरल ऋषिनारी। दंडक कानन पावनकारी॥३॥
भावार्थ:- (ओ सोचैत जाइत छथि -) हम जाकय भगवान् केर कोमल और लाल वर्ण केर सुंदर चरण कमल केर दर्शन करब, जे सेवक सब केँ सुख दयवला छी, जाहि चरण केर स्पर्श पाबिकय ऋषि पत्नी अहल्या तरि गेलीह आर जे दंडकवन केँ पवित्र करयवला अछि॥३॥
जे पद जनकसुता हिय राखथि। कपट कुरंग संग जे धाबथि॥
हर हिय सर सरोज पद जिनका। अहोभाग्य हम देखब तिनका॥४॥
भावार्थ:- जाहि चरण केँ जानकीजी हृदय मे धारण कय रखने छथि, जे कपटमृग केर संग पृथ्वी पर (ओकरा पकड़बाक लेल) दौड़ल छलाह आर जे चरणकमल साक्षात् शिवजी केर हृदय रूपी सरोवर मे विराजैत अछि, हमर अहोभाग्य अछि जे हुनके आइ हम देखब॥४॥
दोहा :
जेहि पैरक ओ पादुका भरत रखति मन लाए।
से पद आइ विलोकबय ई नयना आब जाए॥४२॥
भावार्थ:- जाहि चरण पादुका (खराम) मे भरतजी अपन मन लगा रखने छथि, अहा! आइ हम वैह चरण केँ एखनहि जाय केँ एहि आँखि सँ देखब॥४२॥
चौपाई :
एहि विधि करैत सप्रेम विचार। अयला सपदि सिंधु एहि पार॥
कपि सब हुनका आबैत देखि। बुझे कोनो रिपु दूत विशेष॥१॥
भावार्थ:- एहि तरहें प्रेमसहित विचार करैते ओ शीघ्रहि समुद्रक एहि पार (जेम्हर श्री रामचंद्रजीक सेना छल) आबि गेला। वानर सब विभीषण केँ अबैत देखलक त ओ सब बुझलक जे शत्रु केर कोनो खास दूत छी॥१॥
हुनका रोकि कपीश लग एला। समाचार सब हुनका सुनेला॥
कहला सुग्रीव सुनू रघुराइ। आयल भेटय दसानन भाइ॥२॥
भावार्थ:- हुनका (पहरा पर) रोकिकय ओ सुग्रीव केर पास एला आर हुनका सब समाचार कहि सुनेला। सुग्रीव तखन (श्री रामजी के पास आबिकय) कहला – हे रघुनाथजी! सुनू, रावण केर भाइ (अहाँ सँ) भेटय आयल अछि॥२॥
प्रभु पुछथि कहू केहेन बुझाय। कहत कपीश नरराज सुनाय॥
जानि नै जाय निशाचर माया। कामरूप कुन कारण आया॥३॥
भावार्थ:- प्रभु श्री रामजी कहलखिन – हे मित्र! अहाँ कि बुझि रहल छी (अहाँक राय कि अछि)? वानरराज सुग्रीव कहलखिन – हे महाराज! सुनू, राक्षस सभक माया जानय मे नहि अबैत अछि। ई इच्छानुसार रूप बदलयवला (छली) नहि जानि कोन कारण आयल अछि॥३॥
भेद लेबय जेना ई शठ आयल। राखी बान्हि मोरा से भायल॥
सखा नीति अहाँ नीकि विचारल। हम शरणागतक डर उबारल॥४॥
भावार्थ:- (बुझि पड़ैत अछि) ई मूर्ख हमरा लोकनिक भेद लेबय आयल अछि, ताहि लेल हमरा त यैह नीक लगैत अछि जे एकरा बान्हिकय राखल जाय। (श्री रामजी कहलखिन -) हे मित्र! अहाँ नीति तऽ नीक विचारलहुँ, परंतु हमर प्रण त अछि शरणागत केँ डर सँ उबारि देनाय!॥४॥
सुनि प्रभु वचन हरष हनुमाना। शरणागत वत्सल भगवाना॥५॥
भावार्थ:- प्रभु केर वचन सुनिकय हनुमान्जी हर्षित भेलाह (और मनहि मन कहय लगलाह कि) भगवान् केना शरणागतवत्सल (शरण मे आयल रहल पर पिता केर भाँति प्रेम करयवला) छथि॥५॥
दोहा :
शरणागत केँ जे तेजय निज अनहित अनुमानि।
से नर पाँमर पापमय देखितो ओकरा हानि॥४३॥
भावार्थ:- (श्री रामजी फेर बजलाह -) जे मनुष्य अपन अहित के अनुमान कय केँ शरण मे आयल रहल केँ त्याग कय दैत अछि, ओ पामर (क्षुद्र) थिक, पापमय थिक, ओकरा देखनहियो सँ हानि टा (पाप टा लगैत) छैक॥४३॥
चौपाई :
कोटि विप्र वध लागल जेकरो। आयल शरण तेजू नहि तेकरो॥
सन्मुख होय जीव मोरा जखने। जन्म कोटि अघ नाशय तखने॥१॥
भावार्थ:- जेकरा करोड़ों ब्राह्मणहु केर हत्याक पाप लागल हो, शरण मे अयला पर हम ओकरो नहि त्यागैत छी। जीव जखनहि हमर सोझाँ (सम्मुख) होइत अछि, तखनहि ओकर करोड़ों जन्मक पाप नष्ट भऽ जाइत छैक॥१॥
पापवंत केर सहज सुभाउ। भजनु मोर ओहि भाव न काहु॥
जौँ ओ दुष्ट हृदय केर होयत। हमरा सन्मुख आबि कि सकत॥२॥
भावार्थ:- पापी केर यैह सहज स्वभाव होइत छैक जे हमर भजन ओकरा कहियो नहि सोहेतय। यदि ओ (रावण के भाइ) निश्चय सँ दुष्ट हृदय केर होयत त कि ओ हमरा सम्मुख आबि सकैत छल?॥२॥
निर्मल मन जन से मोरा पाबय। मोर कपट छल छिद्र नै भाबय॥
भेद लेबय पठबे दसशीशा। तखनों न किछु भय हानि कपीशा॥३॥
भावार्थ:- जे मनुष्य निर्मल मन केर होइत अछि, वैह टा हमरा प्राप्त करैत अछि। हमरा कपट और छल-छिद्र नहि सोहाइछ। यदि ओकरा रावण भेदे लय लेल पठेलक अछि, तैयो हे सुग्रीव! अपना सब केँ कनिकबो भय या हानि नहि अछि॥३॥
जग भरि सखा निशाचर जतेक। लछुमन हनथि निमिष मे ततेक॥
जौँ सभीत आबय ओ शरण मे। राखब ओकर प्राण आ कि नै॥४॥
भावार्थ:- कियैक त हे सखे! जगत मे जतेको राक्षस सब अछि, लक्ष्मण क्षणहि भरि मे ओकरा सब केँ मारि सकैत छथि और यदि ओ भयभीत भऽ कय हमर शरण आयल अछि त हम त ओकरा प्राणहि जेकाँ राखब॥४॥
दोहा :
दुनू हाल हुनका आनू हँसि कहे कृपानिकेत।
जय कृपाल कहि कपि चलू अंगद हनू समेत॥४४॥
भावार्थ:- कृपा केर धाम श्री रामजी हँसिकय कहलखिन – दुनू स्थिति मे हुनका लय आनू। तखन अंगद आर हनुमान् सहित सुग्रीवजी ‘कपालु श्री रामजी की जय हो’ कहिते विदाह भेला॥४४॥
चौपाई :
सादर हुनका आगू करि बानर। चलल जतय रघुपति करुणाकर॥
दूरहि से देखला दुओ भ्राता। नयनानंद दान केर दाता॥१॥
भावार्थ:- विभीषणजी केँ आदर सहित आगू कय केँ वानर फेर ओतय चलल, जतय करुणा केर खान श्री रघुनाथजी रहथि। नेत्र केँ आनंद केर दान दयवला (अत्यंत सुखद) दुनू भाइ केँ विभीषणजी दूरहि सँ देखलनि॥१॥
बहुरि राम छविधाम विलोकथि। रहथि ठठा एकटक पल रोकथि॥
भुज प्रलंब कंजारुन लोचन। श्यामल गात प्रणत भय मोचन॥२॥
भावार्थ:- फेर शोभा केर धाम श्री रामजी केँ देखिकय ओ पलक (झपकनाय) रोकिकय ठठाकय (स्तब्ध होइत) एकटक देखिते रहि गेलाह। भगवान् केर विशाल भुजा छन्हि, लाल कमल केर समान नेत्र छन्हि और शरणागत केर भयक नाश करयवला साँवला शरीर छन्हि॥२॥
सिंह कन्ध विशाल हिया सोहय। आनन अमित मदन मन मोहय॥
नयन नीर पुलकित अति गात। मन धय धीर कहल मृदु बात॥३॥
भावार्थ:- सिंह समान कंधा छन्हि, विशाल वक्षःस्थल (चौड़ा छाती) अत्यंत शोभा दय रहल अछि। असंख्य कामदेव केर मन केँ मोहित करयवला मुख (अनुहार) छन्हि। भगवान् केर स्वरूप केँ देखिकय विभीषणजी केर आँखि मे (प्रेमाश्रुक) जल भरि आयल और शरीर अत्यंत पुलकित भऽ गेल। फेर मन मे धीरज धय कय ओ कोमल वचन कहला॥३॥
नाथ दसानन केर हम भ्राता। निशिचर वंश जन्म सुरत्राता॥
सहज पापप्रिय तामस देह। यथा उलूकहि तम पर नेह॥४॥
भावार्थ:- हे नाथ! हम दशमुख रावण केर भाइ छी। हे देवता सभक रक्षक! हमर जन्म राक्षस कुल मे भेल अछि। हमर तामसी शरीर अछि, स्वभावहि सँ हमरा पाप प्रिय अछि, जेना उल्लू केँ अन्हार सँ सहज स्नेह होइत छैक॥४॥
दोहा :
श्रवण सुयश सुनि एलहूँ प्रभु भंजन भव भीर।
त्राहि त्राहि आरति हरण शरण सुखद रघुवीर॥४५॥
भावार्थ:- हम कान सँ अपनेक सुयश सुनिकय आयल छी जे प्रभु भव (जन्म-मरण) केर भय केँ नाश करयवला छथि। हे दुखियाक दुःख दूर करनिहार आर शरणागत केँ सुख देनिहार श्री रघुवीर! हमर रक्षा करू, रक्षा करू॥४५॥
चौपाई :
एते कहि करैत दंडवत देख। तुरत उठथि प्रभु हरखि विशेष॥
दीन वचन सुनि प्रभु मन भायल। भुज विशाल गहि हृदय लगायल॥१॥
भावार्थ:- प्रभु हुनका एना कहिकय दंडवत् करैत देखलथि त ओ अत्यन्त हर्षित भऽ कय तुरन्त उठला। विभीषणजी केर दीन वचन सुनला पर प्रभु केर मन केँ बहुत भावलनि। ओ अपन विशाल भुजा सँ पकड़िकय हुनका हृदय सँ लगा लेलनि॥१॥
अनुज सहित मिलि पास बैसाकय। बजला वचन भक्त भय हरिकय॥
कहु लंकेश सहित परिवार। कुशल कुठाम अछि बास तोहार॥२॥
भावार्थ:- छोट भाइ लक्ष्मणजी सहित गला मिलिकय हुनका अपना पास बैसाकय श्री रामजी भक्त सभक भय के हरण करयवला वचन बजलाह – हे लंकेश! परिवार सहित अपन कुशल कहू। अहाँक निवास बड खराब जगह पर अछि॥२॥
खल मंडली बसी दिन राति। सखा धर्म निबहइ कुन भाँति॥
हम जानी तोहर सब रीति। अति छी निपुण न भाव अनीति॥३॥
भावार्थ:- दिन-राति दुष्ट सभक मंडली मे रहैत छी। (एहेन दशा मे) हे सखे! अहाँक धर्म कोन तरहें निबहैत अछि? हम अहाँक सब रीति (आचार-व्यवहार) जनैत छी। अहाँ अत्यन्त नीतिनिपुण छी, अहाँ केँ अनीति नहि सोहाइत अछि॥३॥
बरु भले बास नरक केर ताता। दुष्ट संग जनि देथि विधाता॥
आब पद देखि कुशल रघुराया। जौँ अपने करि जानि जन दाया॥४॥
भावार्थ:- हे तात! नरक मे रहनाय बरु नीक छैक, मुदा विधाता दुष्ट केर संग (कदापि) नहि देथि। (विभीषण जी कहलखिन – ) हे रघुनाथजी! आब अहाँ चरणक दर्शन कय कुशल सँ छी, जे अपने अपन सेवक जानिकय हमरा ऊपर दया कयलहुँ अछि॥४॥
दोहा :
ता धरि कुशल न जीव कतहु सपनेहुँ मन विश्राम।
जा धरि भजत न राम कहुँ शोक धाम तजि काम॥४६॥
भावार्थ:- ता धरि जीव केर कुशल नहि और न स्वप्नहुँ मे ओकर मन केँ शांति होइछ, जा धरि ओ शोक केर घर काम (विषय-कामना) केँ छोड़िकय श्री रामजी केँ नहि भजैत अछि॥४६॥
चौपाई :
ता धरि हृदय बसत खल नाना। लोभ मोह मत्सर मद माना॥
जा धरि हिय न बसथि रघुनाथा। धरे चाप सायक कटि भाथा॥१॥
भावार्थ:- लोभ, मोह, मत्सर (डाह), मद और मान आदि अनेकों दुष्ट तखनहि धरि हृदय मे बसैत अछि, जाबत धरि कि धनुष-बाण और डाँर्ह मे तरकस धारण कएने श्री रघुनाथजी हृदय मे नहि बसैत छथि॥१॥
ममता तरुण तमी अँधिआरी। राग द्वेष उलूक सुखकारी॥
ता धरि बसत जीव मन माहीं। जा धरि प्रभु प्रताप रवि नाहीं॥२॥
भावार्थ:- ममता पूर्ण अन्हरिया राति छी, जे राग-द्वेष रूपी उल्लू सब केँ सुख दयवाली थिक। वैह (ममता रूपी रात्रि) ता धरि तक जीव केर मन मे बसैत अछि, जा धरि तक प्रभु (अहाँ) केर प्रताप रूपी सूर्य उदय नहि होइत छैक॥२॥
आब हम कुशल मिटल भय भार। देखि राम पद कमल तोहार॥
अहाँके कृपाल जै पर अनुकूल। तेकरा न ब्यापे त्रिविध भव शूल॥३॥
भावार्थ:- हे श्री रामजी! अहाँक चरणारविन्द केर दर्शन कय आब हम कुशल सँ छी, हमर भारी भय मेटा गेल। हे कृपालु! अहाँ जेकरा ऊपर अनुकूल होइत छी, ओकरा तीनू प्रकार केर भवशूल (आध्यात्मिक, आधिदैविक और आधिभौतिक ताप) नहि व्यापैत छैक॥३॥
हम निशिचर अति अधम सुभाउ। शुभ आचरण कयल नहि काहु॥
जाहि रूप मुनि ध्यान न आबे। से प्रभु हर्षि हृदय मोरे लगाबे॥४॥
भावार्थ:- हम अत्यंत नीच स्वभाव केर राक्षस छी। हम कहियो शुभ आचरण नहि कयलहुँ। जिनकर रूप मुनियो सभक ध्यान मे नहि अबैछ, से प्रभु स्वयं हर्षित भऽ कय हमरा हृदय सँ लगा लेलनि॥४॥
दोहा :
अहोभाग्य मोर अमित अति राम कृपा सुख पुंज।
देखल नयन विरंचि शिव सेब्य युगल पद कंज॥४७॥
भावार्थ:- हे कृपा और सुख केर पुंज श्री रामजी! हमर अत्यंत असीम सौभाग्य अछि, जे हम ब्रह्मा और शिवजी केर द्वारा सेवित युगल चरण कमल केँ अपन नेत्र सँ देखलहुँ॥४७॥
चौपाई :
सुनू सखा निज कही सुभाउ। जाने भुसुंडि शंभु गिरिजाउ॥
जौँ नर होय चराचर द्रोही। आबय सभय शरण धरि मोही॥१॥
भावार्थ:- (श्री रामजी कहलखिन -) हे सखा! सुनू, हम अहाँ केँ अपन स्वभाव कहैत छी, जेकरा काकभुशुण्डि, शिवजी और पार्वतीजी सेहो जनैत छथि। कोनो मनुष्य (संपूर्ण) जड़-चेतन जगत् केर द्रोही हो, यदि ओहो भयभीत भऽ कय हमर शरण धरि तक आबि जाय,॥१॥
तजि मद मोह कपट छल नाना। करउँ सद्य ओहि साधु समाना॥
जननी जनक बंधु सुत दारा। तनु धनु भवन सुहृद परिवारा॥२॥
भावार्थ:- और मद, मोह तथा नाना प्रकार के छल-कपट त्यागि दिए त हम ओकरा बहुत जल्दी साधु समान कय दैत छी। माता,पिता, भाइ, पुत्र, स्त्री, शरीर, धन, घर, मित्र आ परिवार॥२॥
सब केर ममता ताग बटोरी। मोरे पद मने बान्हि बाँटि डोरी॥
समदरसी इच्छा किछु नाहिं। हर्ष शोक भय नहि मन माहिं॥३॥
भावार्थ:- एहि सब के ममत्व रूपी ताग केँ बाँटिकय (बटोरिकय) और ओहि सभटाक डोरी बनाकय ओकरा द्वारा जे अपन मन केँ हमर चरण मे बान्हि दैत अछि, (सारा सांसारिक संबंधक केन्द्र हमरा बना लैत अछि),जे समदर्शी अछि, जेकरा कोनो इच्छा नहि छैक आर जेकरा मन मे हर्ष, शोक आर भय नहि छैक॥३॥
एहेन सजन मोरे हिय बसे केना। लोभी हृदय बसय धन जेना॥
तोहर जेहेन संत प्रिय मोरा। धरी देह नहि आन निहोरा॥४॥
भावार्थ:- एहेन सज्जन हमर हृदय मे केना बसैत छथि, जेना लोभीक हृदय मे धन बसल करैत अछि। अहाँ समान संत टा हमरा प्रिय छथि। हम और केकरो निहोरा सँ (कृतज्ञतावश) देह धारण नहि करैत छी॥४॥
दोहा :
सगुण उपासक परहित निरत नीति दृढ़ नेम।
से नर प्राण समान मोरा जिनका द्विज पद प्रेम॥४८॥
भावार्थ:- जे सगुण (साकार) भगवान् केर उपासक छथि, दोसरक हित मे लागल रहैत छथि, नीति और नियम मे दृढ़ छथि और जिनका ब्राह्मण केर चरण मे प्रेम छन्हि, से मनुष्य हमरा प्राणक समान छथि॥४८॥
चौपाई :
सुनु लंकेश सकल गुण तोरे। तै सँ अहाँ अतिशय प्रिय मोरे॥
राम वचन सुनि बानरी सेना। सकल कहय जय कृपा निधाना॥१॥
भावार्थ:- हे लंकापति! सुनू, अहाँक अंदर उपर्युक्त सब गुण अछि। एहि सँ अहाँ हमरा अत्यन्त प्रिय छी। श्री रामजी के वचन सुनिकय सब वानर केर समूह कहय लागल – कृपा केर समूह श्री रामजी केर जय हो॥१॥
सुनैत विभीषण प्रभु के वाणी। नहि अघाय श्रवणामृत जानी॥
पद अंबुज गहय बेरम्बेरा। हृदय समाय नहि प्रेम अपारा॥२॥
भावार्थ:- प्रभु केर वाणी सुनैत छथि और ओकरा कानक लिए अमृत जानिकय विभीषणजी अघाइत नहि छथि। ओ बेर-बेर श्री रामजीक चरण कमल केँ पकड़ैत छथि, अपार प्रेम अछि, हृदय मे समाएत नहि अछि॥२॥
सुनू देव सचराचर स्वामी। प्रणतपाल हिय अंतर्यामी॥
हिया किछु पहिने वासना रहल। प्रभु पद प्रीति सरित से बहल॥३॥
भावार्थ:- (विभीषणजी कहलखिन -) हे देव! हे चराचर जगत् के स्वामी! हे शरणागत के रक्षक! हे सभक हृदय के भीतर के जननिहार! सुनू, हमर हृदय मे पहिने किछु वासना छल। से प्रभु केर चरण केर प्रीति रूपी नदी मे बहि गेल॥३॥
आब कृपाल निज भक्ति पावनी। दिअ सदा शिव मन के भावनी॥
एवमस्तु कहि प्रभु रणधीरा। माँगल तुरत सिंधु कर नीरा॥४॥
भावार्थ:- आब त हे कृपालु! शिवजी केर मन केँ सदैव प्रिय लागयवला अपन पवित्र भक्ति हमरा दिअ। ‘एवमस्तु’ (अहिना हो) कहिकय रणधीर प्रभु श्री रामजी तुरंते समुद्रक जल माँगलनि॥४॥
यद्यपि सखा तोर इच्छा नाहीं। मोरे दरशु अमोघ जग माहीं॥
से कहि राम तिलक ओहि ढारा। सुमन वृष्टि नभ भेल अपारा॥५॥
भावार्थ:- (और कहला -) हे सखा! यद्यपि अहाँक इच्छा नहि अछि मुदा जगत् मे हमर दर्शन अमोघ अछि (ओ निष्फल नहि जाइछ)। एना कहिकय श्री रामजी हुनका राजतिलक लगा देलनि। आकाश सँ पुष्प केर अपार वृष्टि भेल॥५॥
दोहा :
रावण क्रोध अनल निज स्वास समीर प्रचंड।
जरैत विभीषण राखलनि देलनि राज अखंड॥४९ (क)॥
भावार्थ:- श्री रामजी द्वारा रावण केर क्रोध रूपी अग्नि मे, जे अपन (विभीषण केर) श्वाँस (वचन) रूपी पवन सँ प्रचंड भऽ रहल छल, से जरैत विभीषण केँ बचा लेल गेल आर हुनका अखंड राज्य देल गेल॥४९ (क)॥
जे संपति शिव रावणे दय देलनि दस माथ।
सैह संपदा विभीषणे सकुचि देलनि रघुनाथ॥४९ (ख)॥
भावार्थ:- शिवजी जे संपत्ति रावण केँ दसो सिर केर बलि देला पर देने रहथि, वैह संपत्ति श्री रघुनाथजी विभीषण केँ बहुते सकुचाइते (लजाइते) देलनि॥४९ (ख)॥
चौपाई :
एहेन प्रभु छोड़ि भजय जे आन। से नर पशु बिनु पूँछ बिषान॥
निज जन जानि हुनका अपनेला। प्रभु सुभाव कपि कुल मन भयला॥१॥
भावार्थ:- एहेन परम कृपालु प्रभु केँ छोड़िकय जे मनुष्य दोसर केँ भजैत अछि, ओ बिना सींग-पूँछ केर पशु थिक। अपन सेवक जानिकय विभीषण केँ श्री रामजी द्वारा अपना लेल गेल। प्रभु केर स्वभाव वानरकुल केर मन केँ बहुत भायल॥१॥
पुनि सर्वज्ञ सर्व हिया वासी। सर्वरूप सब रहित उदासी॥
बजला वचन नीति प्रतिपालक। कारण मनुज दनुज कुल घालक॥२॥
भावार्थ:- फेर सब किछु जननिहार, सभक हृदय मे बसनिहार, सर्वरूप (सब रूप मे प्रकट), सब सँ रहित, उदासीन, कारण सँ (भक्त सब पर कृपया करबाक लेल) मनुष्य बनल रहि तथा राक्षसक कुल केँ नाश करनिहार श्री रामजी नीति केर रक्षा करयवला वचन बजलाह – ॥२॥


text:
आदित्यं गणनाथं च देवीं रुद्रं च केशवम्।
पञ्चदैवत्यमित्युक्तं सर्वकर्मसु पूजयेत्॥मत्स्यपुराण॥
सूर्य, गणेश, दुर्गा, शिव, विष्णु – यैह पञ्चदेव कहल गेला अछि। हिनकर पूजा समस्त कार्य मे करबाक चाही।
पञ्चदेवपूजा (आगमोक्त-पद्धति):
प्रतिदिन पञ्चदेव-पूजा अवश्य करबाक चाही। यदि वेदक मन्त्र अभ्यस्त नहि छी तऽ आगमोक्त मन्त्र सँ, यदि ताहू मे अभ्यस्त नहि होइ तँ नाम-मन्त्र सँ और यदि ईहो सम्भव नहि हो तँ बिना मन्त्रक जल, चन्दन आदि चढबैत पूजा करबाक चाही।
गृह-मन्दिरमें स्थित पञ्चदेव-पूजा:
विनियोग:
भूतोत्सादन मन्त्र:
ॐ अपसर्पन्तु ते भूता ये भूता भूतले स्थिताः।
ये भूता विघ्नकर्तारस्ते नश्यन्तु शिवाज्ञया॥
आसन पवित्र करबाक विनियोग एवं मन्त्र:
ॐ पृथ्वीति मन्त्रस्य मेरुपृष्ठः ऋषिः, सुतलं छन्दः, कूर्मो देवता, आसनपवित्रकरणे विनियोगः।
ॐ पृथ्वि त्वया धृता लोका देवि त्वं विष्णुना धृता।
त्वं च धारय मां देवि पवित्रं कुरु चासनम्॥
पूजाक बाहरी तैयारी:
शास्त्र मे पूजा केँ हजारगुना अधिक महत्त्वपूर्ण बनेबाक लेल एकटा उपाय कहल गेल अछि। ओ उपाय थीक, मानसपूजा। जेकरा पूजा सँ पहिने करबाक लेल आ फेर बाह्य वस्तु सँ पूजा करबाक लेल कहल गेल अछि। ‘कृत्वादौ मानसीं पूजां ततः पूजां समाचरेत्। (मुद्गलपुराण)’
पहिने पुष्प-प्रकरण मे शास्त्रक एकटा वचन उद्धृत कैल गेल अछि, जाहि मे कहल गेल अछि जे मनःकल्पित यदि एकटा फूल सेहो चढा देल जाय तऽ करोड़ों बाहरी फूल चढेबाक बराबर होइत अछि। तहिना मानस चन्दन, धूप, दीप, नैवेद्य सँ सेहो भगवान् केर करोड़गुना अधिक संतोष दऽ सकैत छी। अतः मानसपूजा बहुत अपेक्षित अछि।
मानसपूजा:
वस्तुतः भगवान् केँ कोनो वस्तुक आवश्यकता नहि छन्हि, ओ तऽ भावकेर भूखल छथि। संसार मे एहेन दिव्य पदार्थ उपलब्धे नहि अछि, जाहि सँ परमेश्वर केर पूजा कैल जा सकैछ। ताहि लेल पुराण मे मानसपूजाक विशेष महत्त्व मानल गेल अछि। मानसपूजा मे भक्त अपन इष्टदेव केँ मुक्तामणि सँ मण्डित कय स्वर्ण-सिंहासन पर विराजमान करैत अछि। स्वर्गलोकक मन्दाकिनी गंगाक जल सँ अपन आराध्य केँ स्नान करबैत अछि, कामधेनु गौ केर दुग्ध सँ पञ्चामृतक निर्माण करैत अछि। वस्त्राभूषण सेहो दिव्य अलौकिक होइत अछि। पृथ्वीरूपी गन्धक अनुलेपन करैत अछि। अपन आराध्यक लेल कुबेरक पुष्पवाटिका सँ स्वर्णकमलपुष्पक चयन करैत अछि। भावना सँ वायुरूपी धूप, अग्निरूपी दीपक तथा अमृतरूपी नैवेद्य भगवान् केँ अर्पण करबाक विधि अछि। एकरा संगहि त्रिलोक केर सम्पूर्ण वस्तु आदि केर उपचार सच्चिदानन्दघन परमात्म-प्रभुकेर चरण मे भावना सँ भक्त अर्पण करैत अछि। यैह थीक मानसपूजाक स्वरूप। एकर एकटा संक्षिप्त विधि सेहो पुराण मे वर्णित अछि। जे नीचाँ लिखल जा रहल अछि –
१. ॐ लं पृथिव्यात्मकं गन्धं परिकल्पयामि। (प्रभो! हम पृथ्वीरूप गन्ध-चन्दन अपने केँ अर्पित करैत छी।)
२. ॐ हं आकाशात्मकं पुष्पं परिकल्पयामि। (प्रभो! हम आकाशरूप पुष्प अपने केँ अर्पित करैत छी।)
३. ॐ यं वाय्वात्मकं धूपं परिकल्पयामि। (प्रभो! हम वायुदेव केर रूप मे धूप अपने केँ प्रदान करैत छी।)
४. ॐ रं वह्न्यात्मकं दीपं दर्शयामि। (प्रभो! हम अग्निदेव केर रूप मे दीपक अपने केँ प्रदान करैत छी।)
५. ॐ वं अमृतात्मकं नैवेद्यं निवेदयामि। (प्रभो! हम अमृतक समान नैवेद्य अपने केँ निवेदन करैत छी।)
६. ॐ सौं सर्वात्मकं सर्वोपचारं समर्पयामि। (प्रभो! हम सर्वात्मा केर रूप मे संसारक सब उपचार केँ अपनेक चरण मे समर्पित करैत छी।)
एना भावनापूर्वक मानसपूजा कैल जा सकैत छैक!
सुमुखश्चैकदन्तश्च कपिलो गजकर्णकः।
लम्बोदरश्च विकटो विघ्ननाशो विनायकः॥
धूम्रकेतुर्गणाध्यक्षो भालचन्द्रो गजाननः।
द्वादशैतानि नामानि यः पठेच्छृणुयादपि॥
विद्यारम्भे विवाहे च प्रवेशे निर्गमे तथा।
संग्रामे संकटे चैव विघ्नस्तस्य न जायते॥
श्रीमन्महागणाधिपतये नमः। लक्ष्मीनारायणाभ्यां नमः। उमामहेश्वराभ्यां नमः। वाणीहिरण्यगर्भाभ्यां नमः। शचीपुरन्दराभ्यां नमः। मातृपितृचरणकमलेभ्यो नमः। इष्टदेवताभ्यो नमः। कुलदेवताभ्यो नमः। ग्रामदेवताभ्यो नमः। वास्तुदेवताभ्यो नमः। स्थानदेवताभ्यो नमः। एतत्कर्मप्रधानदेवताभ्यो नमः। सर्वेभ्यो देवेभ्यो नमः। सर्वेभ्यो ब्राह्मणेभ्यो नमः।
पूजन केर संकल्प:
निष्काम संकल्प: ॐ विष्णुर्विष्णुर्विष्णुः अद्य …… (वत्स गोत्रः प्रवीण नारायण शर्मा) अहं श्री परमेश्वरप्रीत्यर्थं विष्णुशिवगणेशसूर्यदुर्गार्चनं करिष्ये।
सकाम संकल्प: ॐ विष्णुर्विष्णुर्विष्णुः अद्य …… सर्वाभीष्टस्वर्गापवर्गफलप्राप्तिद्वारा श्रीपरमेश्वरप्रीत्यर्थं विष्णुशिवगणेशसूर्यदुर्गार्चनं करिष्ये।
घण्टा-पूजन: घण्टा केँ चन्दन और फूल सँ अलङ्कृत करैत निम्नलिखित मन्त्र पढिकय प्रार्थना करी –
आगमार्थं तु देवानां गमनार्थं च रक्षसाम्।
कुरु घण्टे वरं नादं देवतास्थानसंनिधौ॥
प्रार्थनाक बाद घण्टा केँ बजाबी और यथास्थान राखि दी।
घण्टास्थिताय गरुडाय नमः।
एहि नाममन्त्र सँ घण्टा मे स्थित गरुडदेवक सेहो पूजन करी।
शङ्खपूजन – शङ्ख मे दुइ दर्भ या दूब, तुलसी और फूल राखिकय ‘ॐ’ कहिकय ओकरा सुवासित जलसँ भैर दी। एहि जल केँ गायत्री-मन्त्र सँ अभिमन्त्रित कय दी। फेर निम्नलिखित मन्त्र पढिकय शङ्ख मे तीर्थक आवाहन करी –
पृथिव्यां यानि तीर्थानि स्थावराणि चराणि च।
तानि तीर्थानि शङ्खेऽस्मिन् विशन्तु ब्रह्मशासनात्॥
शङ्खाय नमः, पुष्पं समर्पयामि – कहिकय फूल चढाबी। तेकर बाद निम्नलिखित मन्त्र पढिकय शङ्खकेँ प्रणाम करी –
त्वं पुरा सागरोत्पन्नो विष्णुना विधृतः करे।
निर्मितः सर्वदेवैश्च पाञ्चजन्य! नमोस्तु ते ॥
प्रोक्षण – शङ्खमे राख गेल पवित्री सँ निम्नलिखित मन्त्र पढिकय अपना ऊपर तथा पूजाक सामग्री आदिपर छिड़की –
ॐ अपवित्र: पवित्रो वा सर्वावस्थां गतोऽपि वा।
यः स्मरेत् पुण्डरीकाक्षं स बाह्याभ्यन्तरः शुचिः॥
ॐ कलशस्य मुखे विष्णुः कण्ठे रुद्रः समाश्रितः।
मूले त्वस्य स्थितो ब्रह्मा मध्ये मातृगणाः स्मृताः॥
कुक्षौ तु सागराः सर्वे सप्तद्वीपा वसुन्धरा।
ऋग्वेदोऽथ यजुर्वेदः सामवेदो ह्यथर्वणः॥
अङ्गैश्च सहिताः सर्वे कलशं तु समाश्रिताः।
अत्र गायत्री सावित्री शान्तिः पुष्टिकरी तथा॥
सर्वे समुद्राः सरितस्तीर्थानि जलदा नदाः।
आयान्तु देवपूजार्थं दुरितक्षयकारकाः॥
गङ्गे च यमुने चैव गोदावरि सरस्वति!
नर्मदे सिन्धु कावेरि जलेऽस्मिन् संनिधिं कुरु॥
एकरा बाद निम्नलिखित मन्त्र सँ उदकुम्भ केँ प्रार्थना करी –
देवदानवसंवादे मथ्यमाने महोदधौ।
उत्पन्नोऽसि तदा कुम्भ! विधृतो विष्णुना स्वयम्॥
त्वत्तोये सर्वतीर्थानि देवाः सर्वे त्वयि स्थिताः।
त्वयि तिष्ठन्ति भूतानि त्वयि प्राणाः प्रतिष्ठिताः॥
शिवः स्वयं त्वमेवासि विष्णुस्त्वं च प्रजापतिः।
आदित्या वसवो रुद्रा विश्वेदेवाः सपैतृकाः॥
त्वयि तिष्ठन्ति सर्वेऽपि यतः कामफलप्रदाः।
त्वत्प्रसादादिमं यज्ञं कर्तुमीहे जलोद्भव।!
सांनिध्यं कुरु मे देव प्रसन्नो भव सर्वदा॥
आब पञ्चदेव केर पूजा करी। सब सँ पहिले ध्यान करी:
विष्णुक ध्यान
उद्यत्कोटिदिवाकराभमनिशं शङ्खं गदां पङ्कजं
चक्रं बिभ्रतमिन्दिरावसुमतीसंशोभिपार्श्वद्वयम्
कोटीराङ्गदहारकुण्डलधरं पीताम्बरं कौस्तुभै-
र्दीप्तं विश्वधरं स्ववक्षसि लसच्छ्रीवत्सचिह्नं भजे॥
ध्यानार्थे अक्षतपुष्पाणि समर्पयामि ॐ विष्णवे नमः!
उदीयमान करोड़ों सूर्यक समान प्रभातुल्य, अपन चारू हाथमे शङ्ख, गदा, पद्म तथा चक्र धारण केने एवं दुनू भाग मे भगवती लक्ष्मी और पृथ्वीदेवी सँ सुशोभित, किरीट, मुकुट, केयूर, हार और कुण्डल सँ समलङ्कृत, कौस्तुभमणि तथा पीताम्बर सँ देदीप्यमान विग्रहयुक्त एवं वक्षःस्थलपर श्रीवत्सचिह्न धारण केने भगवान् विष्णुक हम निरन्तर स्मरण-ध्यान करैत छी।
रत्नाकल्पोज्ज्वलाङ्गं परशुमृगवराभीतिहस्तं प्रसन्नम्।
पद्मासीनं समन्तात् स्तुतममरगणैर्व्याघ्रकृत्तिं वसानं
विश्वाद्यं विश्वबीजं निखिलभयहरं पञ्चवक्त्रं त्रिनेत्रम्॥
ध्यानार्थे अक्षतपुष्पाणि समर्पयामि ॐ शिवाय नमः!!
चाँदीक पर्वत केर समान जिनक श्वेत कान्ति अछि, जे सुन्दर चन्द्रमाक आभूषण-रूप सँ धारण करैत छथि, रत्नमय अलङ्कार सँ जिनकर शरीर उज्ज्वल अछि, जिनकर हाथ मे परशु, मृग, वर और अभय मुद्रा अछि, जे प्रसन्न अछि, पद्म केर आसनपर विराजमान अछि, देवतागण जिनक चारूकात ठाढ भऽ कय स्तुति करैत छथि, जे बाघक खाल पहिरैत छथि, जे विश्वक आदि जगत् केर उत्पत्तिक बीज और समस्त भय केर हरन करऽवला छथि, जिनक पाँच मुंह और तीन नेत्र अछि, ओहि महेश्वर केर प्रतिदिन ध्यान करैत छी।
गणेशक ध्यान
प्रस्यन्दन्मदगन्धलुब्धमधुपव्यालोलगण्डस्थ
दन्ताघातविदारितारिरुधिरैः सिन्दूरशोभाकरं
वन्दे शैलसुतासुतं गणपतिं सिद्धिप्रदं कामदम्॥
ध्यानार्थे अक्षतपुष्पाणि समर्पयामि ॐ श्री गणेशाय नमः।
जे छोट आ मोट शरीरवला छथि, जिनक गजराज केर समान मुख और लम्बा उदर अछि, जे सुन्दर छथि तथा बहैत मदकेर सुगन्धक लोभी भौंराक चाटला सँ जिनकर गण्डस्थल चपल भऽ रहल अछि, दाँतक चोट सँ विदीर्ण भेल शत्रु केर खून सँ जे सिन्दूरक-सन शोभा धारण करैत छथि, कामना आदिक दाता और सिद्धि देनिहार छथि ओहि पार्वतीक पुत्र गणेशजी केर हम वन्दना करैत छी।
रक्ताम्बुजासनमशेषगुणैकसिन्धुं
भानुं समस्तजगतामधिपं भजामि।
पद्मद्वयाभयवरान् दधतं कराब्जै-
र्माणिक्यमौलिमरुणाङ्गरुचिं त्रिनेत्रम्॥
ध्यानार्थे अक्षतपुष्पाणि समर्पयामि ॐ श्रीसूर्याय नमः!!
लाल कमल केर आसनपर समासीन, सम्पूर्ण गुणकेर रत्नाकर, अपन दुनू हाथ मे कमल और अभयमुद्रा धारण केने, पद्मराग तथा मुक्ताफल केर समान सुशोभित शरीरवाला, अखिल जगत् केर स्वामी, तीन नेत्रसँ युक्त भगवान् सूर्य केर हम ध्यान करैत छी।
सिंहस्था शशिशेखरा मरकतप्रख्यैश्चतुर्भिर्भुजैः
शङ्खं चक्रधनुःशरांश्च दधती नेत्रैस्त्रिभिः शोभिता।
आमुक्ताङ्गदहारकङ्कणरणत्काञ्चीरणन्नूपुरा
दुर्गा दुर्गतिहारिणी भवतु नो रत्नोल्लसत्कुण्डला॥
ध्यानार्थे अक्षतपुष्पाणि समर्पयामि ॐ श्री दुर्गायै नमः!!
जे सिंहक पीठपर विराजमान छथि, जिनक मस्तकपर चन्द्रमाक मुकुट अछि, जे मरकतमणिक समान कान्तिवाली अपन चारू भुजामे शङ्ख, चक्र, धनुष और बाण धारण करैत छथि, तीन नेत्रसँ सुशोभित होइत छथि, जिनकर भिन्न-भिन्न अङ्ग बाँधल बाजूबंद, हार, कङ्कण, खनखनाइत करधनी और रुनझुन करैते नूपुर सँ विभूषित छथि तथा जिनकर कान मे रत्नजटित कुण्डल झिलमिलाइत रहैत अछि, वैह भगवती दुर्गा हमर दुर्गति दूर करयवाली होइथ।
आब हाथ मे फूल लऽ कय आवाहनक लेल पुष्पाञ्जलि दी –
पुष्पाञ्जलि – ॐ विष्णुशिवगणेशसूर्यदुर्गाभ्यो नमः, पुष्पाञ्जलिं समर्पयामि।
यदि पञ्चदेव केर मूर्ति नहि हो तऽ अक्षतपर हिनका लोकनिक आवाहन करी। मन्त्र नीचाँ देल जा रहल अछि। देवता सब केँ एहि तरहें राखी:
१. शिव (बायाँ भाग ऊपरका कोनामे)
२. देवी (बायाँ भाग निचुलका कोनामे)
३. विष्णु (केन्द्रविन्दुमे)
४. गणेश (दायाँ भाग ऊपरका कोनामे)
५. सूर्य (दायाँ भाग नीचुलका कोनामे)
आवाहन:
आगच्छन्तु सुरश्रेष्ठा भवन्त्वत्र स्थिराः समे।
यावत् पूजां करिष्यामि तावत् तिष्ठन्तु संनिधौ॥
ॐ विष्णुशिवगणेशसूर्यदुर्गाभ्यो नमः, आवाहनार्थे पुष्पं समर्पयामि। (पुष्प समर्पण करी।)
आसन:
अनेकरत्नसंयुक्तं नानामणिगणान्वितम्।
कार्तस्वरमयं दिव्यमासनं परिगृह्यताम्॥
ॐ विष्णुपञ्चायतनदेवताभ्यो नमः, आसनार्थे तुलसीदलं समर्पयामि। (तुलसीदल समर्पण करी।)
पाद्य:
गङ्गादिसर्वतीर्थेभ्य आनीतं तोयमुत्तमम्।
पाद्यार्थं सम्प्रदास्यामि गृह्णन्तु परमेश्वराः॥
ॐ विष्णुपञ्चायतनदेवताभ्यो नमः, पादयोः पाद्यं समर्पयामि। (जल अर्पण करी।)
अर्घ्य:
गन्धपुष्पाक्षतैर्युक्तमर्घ्यं सम्पादितं मया।
गृह्णन्त्वर्घ्यं महादेवाः प्रसन्नाश्च भवन्तु मे॥
ॐ विष्णुपञ्चायतनदेवताभ्यो नमः, हस्तोरर्घ्यं समर्पयामि। (गन्ध, पुष्प, अक्षत मिलल अर्घ्य अर्पण करी।)
तोयमाचमनीयार्थं गृह्णन्तु परमेश्वराः॥
ॐ विष्णुपञ्चायतनदेवताभ्यो नमः, आचमनीयं जलं समर्पयामि। (कर्पूरसँ सुवासित सुगन्धित शीतल जल समर्पण करी।)
स्नान:
मन्दाकिन्याः समानीतैः कर्पूरागुरुवासितैः।
स्नानं कुर्वन्तु देवेशा जलैरेभिः सुगन्धिभिः॥
ॐ विष्णुपञ्चायतनदेवताभ्यो नमः, स्नानीयं जलं समर्पयामि। (शुद्ध जलसे स्नान कराबी।)
आचमन:
स्नानान्ते आचमनीयं जलं समर्पयामि। (स्नान करेलाक बाद आचमन केर वास्ते जल दी।)
पञ्चामृत-स्नान:
पयो दधि घृतं चैव मधु च शर्करान्वितम्।
पञ्चामृतं मयाऽऽनीतं स्नानार्थं प्रतिगृह्यताम्॥
ॐ विष्णुपञ्चायतनदेवताभ्यो नमः, पञ्चामृतस्नानं समर्पयामि। (पञ्चामृत सँ स्नान कराबी।)
गन्धोदकस्नान:
मलयाचलसम्भुतचन्दनेन विमिश्रितम्।
इदं गन्धोदकं स्नानं कुङ्कुमाक्तं नु गृह्यताम्॥
ॐ विष्णुपञ्चायतनदेवताभ्यो नमः, गन्धोदकं समर्पयामि। (मलय चन्दन सँ सुवासित जल सँ स्नान कराबी।)
शुद्धोदकस्नान:
मलयाचलसम्भूतचन्दनाऽगरुमिश्रितम्।
सलिलं देवदेवेश! शुद्धस्नानाय गृह्यताम्॥
ॐ विष्णुपञ्चायतनदेवताभ्यो नमः, शुद्धोदकस्नानं समर्पयामि। (शुद्धोदक स्नान करेलाक बाद आचमन करबाक लेल पुनः जल चढाबी।)
आचमन:
शुद्धोदकस्नानान्ते आचमनीयं जलं समर्पयामि।
वस्त्र और उपवस्त्र:
शीतवातोष्णसंत्राणे लोकलज्जानिवारणे।
देहालङ्करणे वस्त्रे भवद्भ्यो वाससी शुभे॥
ॐ विष्णुपञ्चायतनदेवताभ्यो नमः, वस्त्रमुपवस्त्रं च समर्पयामि। (वस्त्र और उपवस्त्र चढेलाक बाद आचमनक लेल जल चढाबी।)
आचमन:
वस्त्रोपवस्त्रान्ते आचमनीयं जलं समर्पयामि।
नवभिस्तन्तुभिर्युक्तं त्रिगुणं देवतामयम्।
उपवीतं मया दत्तं गृह्णन्तु परमेश्वराः॥
आचमन:
यज्ञोपवीतान्ते आचमनीयं चलं समर्पयामि।
चन्दन:
श्रीखण्डं चन्दनं दिव्यं गन्धाढ्यं सुमनोहरम्।
विलेपनं सुरश्रेष्ठ चन्दनं प्रतिगृह्यताम्॥
पुष्पमाला:
माल्यादीनि सुगन्धीनि मालत्यादीनि भक्तितः।
मयाऽऽहृतानि पुष्पाणि पूजार्थं प्रतिगृह्यताम्॥
तुलसीदल और मञ्जरी:
तुलसीं हेमरूपां च रत्नरूपां च मञ्जरीम्।
भवमोक्षप्रदां रम्यामर्पयामि हरिप्रियम्॥
धूप:
वनस्पतिरसोद्भूतो गन्धाढ्यो गन्ध उत्तमः।
आघ्रेयः सर्वदेवानां धूपोऽयं प्रतिगृह्यताम्॥
दीप:
साज्यं च वर्तिसंयुक्तं वह्निना योजितं मया।
दीपं गृह्णन्तु देवेशास्त्रैलोक्यतिमिरापहम्॥
तदनोपरान्त हाथ धो कय नैवेद्य निवेदन करी –
नैवेद्य:
शर्कराखण्डखाद्यानि दधिक्षीरघृतानि च।
आहारं भक्ष्यभोज्यं च नैवेद्यं प्रतिगृह्यताम्॥
नैवेद्यान्ते ध्यानं ध्यानान्ते आचमनीयं जलं समर्पयामि। उत्तरापोऽशनार्थं हस्तप्रक्षालनार्थं च जलं समर्पयामि।
(नैवेद्य देलाक बाद भगवान् केर ध्यान करी – ई मानिकय जे भगवान् भोग लगा रहला अछि। ध्यानक बाद आचमन करबाक लेल जल चढाबी और मुख-प्रक्षालनक लेल तथा हस्त-प्रक्षालनक लेल जल दी।)
इदं फलं मया देव स्थापितं पुरतस्तव।
तेन मे सफलावाप्तिर्भवेज्जन्मनि जन्मनि॥
ॐ विष्णुपञ्चायतनदेवताभ्यो नमः, ऋतुफलानि समर्पयामि।
(ऋतुफल अर्पण करी, तेकर बाद आचमन तथा उत्तरापोऽशनक लेल जल दी।)
ताम्बूल:
पूगीफलं महद् दिव्यं नागवल्लीदलैर्युतम्।
एलालवंगसंयुक्तं ताम्बूलं प्रतिगृह्यताम्॥
ॐ विष्णुपञ्चायतनदेवताभ्यो नमः, मुखवासार्थे ताम्बूलं समर्पयामि।
(सुपारी, इलायची, लवंगक संग पान चढाबी।)
दक्षिणा:
हिरण्यगर्भगर्भस्थं हेमबीजं विभावसोः।
अनन्तपुण्यफलदमतः शान्तिं प्रयच्छ मे॥
आरती:
कदलीगर्भसम्भूतं कर्पूरं तु प्रदीपितम्।
आरार्तिकमहं कुर्वे पश्य मां वरदो भव॥
शङ्ख-भ्रामण:
शङ्खमध्ये स्थितं तोयं भ्रामितं केशवोपरि।
अङ्गलग्नं मनुष्याणां ब्रह्महत्यां व्यपोहति॥
जल सँ भरल शङ्ख केँ पाँच बेर भगवान् केर चारू कात घुमाकय शङ्ख केँ यथास्थान राखि दी। भगवान् केर अँगोछा सेहो घुमा दी। आब दुनू हथेली सँ आरती ली। शङ्खक जल केँ अपना ऊपर तथा उपस्थित लोक सबपर छिड़ैक दी।
निम्नलिखित मन्त्र सँ चारि बेर परिक्रमा करी (परिक्रमाक स्थान नहि होय तऽ अपन आसनहि पर चारि बेर घूमि जाय।)
प्रदक्षिणा:
यानि कानि च पापानि जन्मान्तरकृतानि च।
तानि सर्वाणि नश्यन्तु प्रदक्षिणपदे पदे॥
मन्त्रपुष्पाञ्जलि:
श्रद्धया सिक्तया भक्तया हार्दप्रेम्णा समर्पितः।
मन्त्रपुष्पाञ्जलिश्चायं कृपया प्रतिगृह्यताम्॥
नमस्कार:
नमोऽस्त्वनन्ताय सहस्रमूर्तये सहस्रपादाक्षिशिरोरुबाहवे।
सहस्रनाम्ने पुरुषाय शाश्वते सहस्रकोटीयुगधारिणे नमः॥
प्रार्थनापूर्वक नमस्कार करी।
हरिः ॐ! हरिः हरः!!


text:
पटना। 23 जनवरी। कैल्हि पूरा दिन सभ स्कूल-कॉलेज मे भक्तिमय माहौल देखबाक लेल भेटल। ओतहि, राति होयते बी.एन कॉलेजक मेन हॉस्टल मे एक अलगे जश्नक माहौल देखार देलक, जता सरस्वती पूजाक नाम पर पूरा राति अश्लील गीत पर अभद्र नाच भेल।
प्राप्त खबैर केर मुताबिक सरस्वती पूजाक उपलक्ष मे बी.एन कॉलेजक मेन हॉस्टल मे सेहो माँ सरस्वती केँ पूजा कायल गेल। ओतहि हॉस्टलक छात्र सभ हर बरखक भांति एहियो बरख कैल्हि राति बार बाला सभक नाचक आयोजन केलक। एतबे नहि नाचक दौरान कैको राउंड फायरिंग सेहो होयबाक खबैर अछि।
अपने क' बता दी कि हर बरख एहि तरहक आयोजन पर हॉस्टलक छात्र सभ पूजाक नाम पर अप्पन मनोरंजनक साधन हेरैत अछि। ई कोनो नवा कारनामा नहि अछि। प्रशासन चाहे लाख दावा क' लिए, मुदा मिडिया मे आयल वीडियो मे ई साफ देखकर द' रहल अछि कि कॉलेज परिसर मे कुन तरहक सरस्वती पूजा मनाओल जे रहल अछि।


text:
कोरोनाक त्रासक बीच नेपाल-भारत सम्बन्ध बिगड़बाक भयावह त्रास
एहि कोरोनाकाल मे राजनीतिक उथल-पुथल सेहो कय तरहक करोट फेरि रहल अछि। विश्व भरि मे कतेको ठाम आपसी प्रतिस्पर्धा आ द्वंद्व केर कारण विवादक माहौल बनल देखल जाइछ त कतेको ठाम युद्ध समान स्थिति सेहो बनल देखि सकैत छी। एहेन अवस्था मे भारतीय उपमहाद्वीप मे भारत-चीन, भारत-पाकिस्तान केर विभिन्न विवाद संग आब भारत-नेपाल केर विवाद सेहो लिस्ट मे जुड़ि गेल अछि। हालांकि भारत-नेपाल विवाद केर स्थिति अन्य दुइ देश सँ भिन्न अछि, लेकिन नेपाल द्वारा निरन्तर जाहि तरहक भारत विरोधी वातावरण बनि रहल अछि तेकर संकेत साफ अछि जे सर्वश्रेष्ठ हितैषीक मित्रराष्ट्र कम सँ कम भारत मात्र नहि रहत आ आब नेपालक सत्ताधारी दल या अन्य राजनीतिक दल केर नजरि मे भारत केँ बेसी भाव-बट्टा देल जेबाक पूर्वकालिक समर्पण नीति नहि रहत।
हालक कइएक विवादपूर्ण बात-विचारक कारण दुनू देश मे रहि रहल नागरिक सब सँ बेसी त्रसित अछि। लाखों नेपाली भारत मे, लाखों भारतीय नेपाल मे – दुइ राष्ट्रक बीच बिगड़ैत सम्बन्धक कारण एक-दोसर केर देश मे रहिकय रोजी-रोटी कमेबाक विन्दु पर अनिश्चितताक तलवार लटकैत देखल जा रहल अछि। नेपाल सँ हजारों के संख्या मे छात्र सब भारतीय स्कौलरशीप पाबि उच्च शिक्षा प्राप्त करबाक लेल भारत जाइत अछि – तहिना भारतक हरेक महानगर मे नेपाली कामदार केँ सब सँ बेसी ईमानदार आ मेहनती मानिकय रोजगार भेटैत छैक – लेकिन वर्तमान विवादपूर्ण अवस्थाक असर एहि निर्दोष लोक पर बेसी पड़तैक एकरा नकारल नहि जा सकैत अछि। एतबा नहि, आपसी विश्वास मे कमजोरी एला सँ आर्थिक अवस्था पर सेहो नकारात्मक असर पड़तैक, आपस मे वैवाहिक सम्बन्ध बनेबाक स्थिति आगू बिगड़ैत चलि जेतैक, एहि सब विन्दु पर सोचला सँ कोरोना महामारीक त्रासक बीच एकटा भयावह त्रास दुइ मित्रराष्ट्र बीचक सम्बन्ध बिगड़बाक कारण बनि रहल छैक एहि मे दुइ मत नहि। दुनू राष्ट्रक भविष्यक चिन्ता कयनिहार एहि सब विन्दु पर उचित ढंग सँ सोचथि, एहि लेख केर यैह अभिप्राय अछि।
८ मई २०२० केँ भारतीय रक्षामंत्री राजनाथ सिंह द्वारा दार्चुला सँ कैलाश मानसरोवर जायवला साविक केर पैदल मार्ग केँ मोटरेबल रोड बनबैत लगभग ८० किलोमीटर सड़कखंडक उद्घाटन सँ नेपाल मे पैघ प्रतिक्रिया अनलक। नेपाल व भारत बीच पहिनहि सँ सूचीकृत सीमा विवाद मे कालापानी क्षेत्रक विवाद पर आपसी बातचीत करबाक बुंदा लम्बित रहितो, चीन संग लिपुलेख पास होइत भारत-चीन व्यापार-व्यवसाय लेल मार्ग निर्माणक द्विपक्षीय समझौताक लेल नेपाल द्वारा समुचित विरोध करबाक ५ वर्ष बितलाक बादो, पैछला साल नवम्बर महीना मे जम्मू-काश्मीर-लद्दाख केर संवैधानिक स्थिति मे परिवर्तन उपरान्त नव नक्शा जारी कयलाक बादो ओहि नक्शा मे कालापानी केँ भारतीय नक्शा मे देखेबाक निउं पर नेपाल मे काफी तेज विरोध भेलाक बादो, फेर सँ लिपुलेख होइत दार्चुला-मानसरोवर मार्ग बनेबाक एकपक्षीय कार्रबाई केर विरोध नेपाल केर जनता एवं सरकार द्वारा कयल गेल अछि, संग-संग नेपाल सेहो अपन नव नक्शा जारी कय केँ काली नदीक पूबक हिस्सा सुगौली सन्धि १८१६ अनुसार स्वयं केर हेबाक बुन्दाक आधार पर काली नदीक असल मुहान ‘लिम्पियाधुरा’ केँ मानैत हाल भारतीय क्षेत्र मे रहल लिम्पियाधुरा, लिपुलेख सहित कालापानी केँ अपन देशक हिस्सा मानलक। संगहि एहि नव नक्शा सहितक नेपालक राष्ट्रीय निशान छाप केर पूर्वस्थिति मे सुधार अनबाक लेल संविधानक दोसर संशोधन विधेयक सेहो सर्वसम्मति सँ दुनू सदन एवं राष्ट्रपति सँ अनुमोदन सेहो करा लेलक।
नेपालक प्रधानमंत्री ओली द्वारा एहि बीच भारतक मादे बहुत कड़ा शब्द सभक प्रयोग कयल गेल। चीन सँ खतरनाक वायरस भारत केर होयबाक टिप्पणी सदन मे नेपाली प्रधानमंत्री ओली देलनि। संगहि नव नक्शा निर्माण आ संविधान संशोधनक सदन मे चर्चाक दौड़ान सेहो विवादित जमीन भारत सँ कोनो हाल मे वापस लेबाक कड़ा सन्देश सेहो राष्ट्र केँ ओ देलनि। आर, एहि बीच सत्ताधारी नेपाल कम्युनिस्ट पार्टीक स्थायी समितिक बैसार मे बहुल्य सदस्य द्वारा प्रधानमंत्री ओलीक नेतृत्व महत्वपूर्ण मुद्दा यथा कोरोना महामारी सँ उपजल स्थिति सँ देशक जनताक रक्षा आ आर्थिक स्थितिक व्यवस्थापन आदि मे असफलताक संग विभिन्न अन्य मुद्दा मे असफलताक निउं मे राजीनामा केर मांग उठबाक विन्दु पर प्रधानमंत्री ओली द्वारा सार्वजनिक तौर पर भारत केर सह पर हुनका पद सँ अपदस्थ करबाक षड्यन्त्र कयल जेबाक टिप्पणी सेहो देल गेलैक। एखन स्थिति ई छैक जे सत्ताधारी पार्टी एहि सब मामिला मे स्वयं अन्तर्द्वंद्व मे फँसि गेल देखा रहल अछि। प्रधानमंत्री ओली द्वारा भारतक सहपर स्वयं केँ पद सँ हंटेबाक मुद्दा उठेबाक कारण स्थायी समितिक अन्य वरिष्ठ नेता पर सेहो आरोप लागल जे ओ लोकनि भारत सँ मिलिकय एहि तरहक वातावरण बना रहल छथि। अतः प्रतिक्रियास्वरूप पार्टीक सह-अध्यक्ष सेहो पार्टी केर निर्णय, ओलीजीक इस्तीफा अपन मांग हेबाक बात सब बजलाह आर विवाद एखन धरि चरम पर अछिये। हालांकि देशक अवस्था आ पार्टीक दोसर तहक नेता लोकनिक हिसाब सँ एहि आन्तरिक विवाद केँ एहि कुबेर मे उठब उचित नहि कहि प्रधानमंत्री ओली केँ पद पर बरकरार रखबाक आ आपस मे अन्य तरहक समझौता कय आगू बढबाक मत रखैत एखन धरि आपसी मतभेद केँ हंटेबाक प्रयास जारिये अछि।
एहि बीच एकटा आर बड़ा चर्चित घटनाक्रम चलि रहल अछि – चीनक राजदूत हाउ यान्की द्वारा नेपालक एहि राजनीतिक विवाद केँ साम्य करबाक लेल ओ खुलिकय नेपालक प्रमुख सत्तापक्ष-प्रतिपक्ष आदिक नेता संग मैराथन भेंटघांट कय रहली अछि। एहि सन्दर्भ मे सामाजिक संजाल सँ लैत मीडिया एवं नेता लोकनिक बीच खूब वाद-विवाद उठि रहल अछि जे आखिर एक सम्प्रभुतासम्पन्न राष्ट्र केर राजनीतिक विवाद केँ शान्त-साम्य बनेबाक लेल विदेशी राजदूत कोना एतेक सक्रिय भऽ काज कय सकैत छथि, एहि सँ नेपालक छवि अन्तर्राष्ट्रीय समुदायक नजरि मे केहेन बनि रहल अछि, एकर आगामी प्रभाव केहेन पड़त, आदि विन्दु पर खूब चर्चा देखल जा रहल अछि। स्वयं चाइनीज दूतावास द्वारा एहि सम्बन्ध मे दूतावासक सम्बन्ध आ गतिविधि मे ई सब भेंटघांट सामान्य रहबाक बात स्पष्ट कयल गेल अछि। नेपाल मे राजनीतिक कलह केँ साम्य पाड़बाक लेल एहि तरहक प्रयत्न भऽ रहल अछि सेहो कहल जा रहल छैक। एक तरफ प्रधानमंत्री ओलीजीक ई बयान जे भारत केर सह पर हुनका अपदस्थ करबाक प्रयास भऽ रहल अछि, राष्ट्रपति पर महाभियोग अनबाक योजना सेहो बनि चुकल अछि, आर दोसर तरफ चीनक राजदूत केर ई सब आन्तरिक विवाद केँ साम्य पाड़बाक अभियान – कुल मिलाकय नेपाल मे राजनीतिक नियंत्रण विदेशी आका लोकनिक हाथ मे अछि एहि तरहक स्पष्ट सन्देश भेटि रहल अछि।
एम्हर भारतीय मीडिया केर विभिन्न चैनल चीनक राजदूत केर सक्रिय गतिविधि आदिक आधार पर अत्यन्त रहस्यपूर्ण आ लांछणायुक्त समाचार प्रकाशित करैत स्थिति केँ आर विचित्र बना देने अछि। बकौल भारतीय मीडिया नेपालक प्रधानमंत्री आ चीनक राजदूत हाउ यान्कीक बीच गोप्य सम्बन्ध दिश इशारा करैत नेपाल केर राजनीति पर चीन कियैक हावी भऽ रहल अछि ताहि दृष्टिकोण सँ निरन्तर समाचार सम्प्रेषित कयल जा रहल अछि। एकर विरोध मे काल्हि सँ केबल आपरेटर लोकनि भारतीय न्यूज चैनल केँ देखेनाय बन्द कय देलक नेपाल मे। नेपाल सरकार केर मंत्री सेहो एहि सम्बन्ध मे संवरण राखि स्वच्छ आ स्वस्थ संचारकर्म लेल अपील कयलनि अछि। लेकिन कतहु-कतहु एकर विपरीत प्रतिक्रिया सेहो आबि रहल अछि। लोकक दिमाग मे ई प्रश्न बेर-बेर आबि रहलैक अछि जे यदि भारतीय मीडियाक कथन गलत छैक, लांछणायुक्त छैक, त फेर ई चीनक राजदूत आवश्यकता सँ बेसी एहि कुबेर मे राजनीतिक नेता सब सँ एहि तरहें बेतहाशा भेंटघांट मे कथी लेल व्यस्त छथि, नेपालक मीडिया एहि भेंटघांट पर कतेक सही, सटीक आ समुचित संचारकर्म कय रहल अछि, ई सब सवाल उचिते उठि रहल छैक। नेपालक मीडिया कतेक गम्भीर आ निरपेक्ष समाचार सम्प्रेषण कय रहल छैक से अहु बात सँ स्पष्ट होइत छैक जे भारत द्वारा नक्शा प्रकरण पर २४ जून केँ पठायल कूटनीतिक नोट केर सम्बन्ध मे काल्हि ९ जुलाई केँ समाचार प्रकाशित भेलैक, सेहो पूरे विस्तार सँ नहि बल्कि नाममात्र। चीनक राजदूत संग राजनीतिक नेता लोकनिक भेंटवार्ताक सम्बन्ध मे विदेश मंत्रालय केँ जे सूचना हेबाक चाही, जे औपचारिकता पूरा करबाक चाही, ताहि सभ पर सेहो समाचार अंधकारहि मे बेसी छैक। एहेन सन अवस्था मे भारतीय मीडियाक मसाला समाचार आ फिल्मी शैली मे सन्देहपूर्ण-रहस्यपूर्ण बात-विचार केर प्रसार करब पब्लिक मन-मस्तिष्क केँ बेसी प्रभावित करब स्वाभाविक छैक। लेकिन हाल लेल ई भारतीय न्यूज चैनल सब नेपाल मे बन्द कय देल गेलैक अछि। आब देखा चाही जे एहि सब बातक समग्र मे कि असर पड़तैक!
बीच मे अंगीकृत नागरिकता – यानि विदेशी महिला जाहि मे भारतीय महिला सेहो पड़ैत अछि, तिनका संग विवाह कयला उत्तर नेपाल मे ७ वर्षक बाद अंगीकृत नागरिकता देल जेबाक सुझाव सत्ताधारी दल द्वारा कयल गेलैक आर एहि पर सदन मे चर्चा निरन्तरता मे रहैक। लेकिन ता धरि स्थायी समितिक बैसार आ प्रधानमंत्री ओली जी सँ पार्टी अध्यक्ष एवं प्रधानमंत्री दुनू पद सँ इस्तीफाक मांग व उपरोक्त वर्णित अति-राजनीति सँ मामला दोसरे दिश मुड़ि गेलाक कारण हाल लेल प्रधानमंत्री ओलीक निर्देश पर सदन केँ स्थगित कय देल गेलैक जेकरा राष्ट्रपति विद्यादेवी भंडारी सेहो स्वीकृति दय देलखिन। एहि विषय पर सेहो राजनीतिक तापक्रम काफी हाई छैक नेपाल मे। विश्लेषक लोकनिक अनुसार ई स्थगन कोनो अध्यादेश आनि पार्टी विभाजन कय सत्ता अपना हाथ मे रखबाक उपक्रम लेल कयल गेलैक अछि।
आब बुझि सकैत छी जे एहि २०२० ई. केर आरम्भहि सँ महामारी ‘कोरोना कोविड-१९’ केर मारि सँ जन-जन मे त्रास अछि, लेकिन एहि त्रास मे हालक विद्यमान राजनीतिक वाद-विवाद आ खेलावेला आर बेसी भयावहताक स्थिति बना रहल अछि। भारत आ नेपाल बीच जाहि तरहक विशिष्ट सम्बन्ध छैक, नेपालक जेहेन भौगोलिक अवस्था आ आर्थिक परनिर्भरता छैक, ताहि सब स्थिति मे एना आपसी सम्बन्ध केँ अति-राजनीति केर ताप पर उसनब कतहु सँ उचित नहि बुझाइत अछि। एहि पर देशक नियंता लोकनि निश्चित ध्यान देता। हम त भारतहु सँ अपेक्षा करैत छी जे एहि विचित्र वाद-विवाद केँ अन्त करबाक लेल अपन इग्नोर करबाक नीति केँ छोड़ि नेपालक सम्बन्धित पक्ष सँ तुरन्त वार्ता आरम्भ कय देबाक चाही। ओना भारत ई कहने छैक जे वार्ता लेल माहौल बनेबाक भार नेपालक राजनीतिक वातावरण पर निर्भर अछि, लेकिन एक पैघ अर्थतंत्र लेल आ संगहि नेपालक अर्थतंत्र केर जिम्मेदारी सेहो स्वयं पर हेबाक असलियत केँ बुझैत उचित वार्ताक प्रयास आरम्भ भेला सँ त्रास आ अनिश्चितता कम हेतैक।
हरिः हरः!!


text:
सन्दर्भः २१ फरबरी केँ दिल्ली मे अन्तर्राष्ट्रीय मातृभाषा दिवस केर आयोजन
मैथिली साहित्य महासभा, दिल्ली केर आगामी कार्यक्रम २१ फरबरी अन्तर्राष्ट्रीय मातृभाषा दिवस केर उपलक्ष्य विभिन्न लक्ष्यक संग हो ताहि लेल एकटा पूर्व लक्षित प्रस्तावना अपने सभक समक्ष राखि रहल छी। खासकय तखन जखन एहि वास्ते पैछला रवि दिन संपन्न मिटींग मे उपस्थित सदस्य लोकनिक ध्यान भरिसक ओहि दिशा मे नहि गेल ई हम अनुभव केलहुँ।
सर्वप्रथम, जाहि उद्देश्यक संग मैथिली साहित्य महासभा, दिल्लीक स्थापना भेल ओ फेर सँ बुझल जाय, मनन कैल जाय आर पैछला समय मे कैल वादा केँ जरुर सँ जरुर पूरा कैल जाय। एहि वास्ते एकटा वृहत् विचार-गोष्ठी तथा समीक्षात्मक वार्ता करैत दृढसंकल्पित कार्यसमितिक चयन करब जरुरी अछि।
हमरा नजरि सँ – कार्य करबाक लेल विचारल बातः
१. प्रकाशनक दिशा मे डेग
२. पुस्तक खरीद-बिक्री आ वितरण लेल केन्द्र
३. लेखन पुरस्कार – सम्मान केर वितरण
४. स्मारिका प्रकाशन
५. व्याख्यानमाला व कवि-गोष्ठीक संग अन्य गतिविधि सँ सामूहिक सहकार्य बढेबाक आवश्यकता
६. पंजियन करेबाक व कोष निर्माण करबाक आवश्यकता
७. देश भरि मे कार्यरत विभिन्न साहित्यिक-सांस्कृतिक तथा मैथिल विशिष्ट पहिचान पर आधारित विभिन्न संस्था ओ सामूहिक प्रयास सँ परिचय तथा समन्वय करैत छाता संगठनक निर्माण, राजधानी मे प्रतिनिधित्व
८. मैथिली अकादमी पटना व अन्यान्य अकादमीक वर्तमान पर विचार – सुधार लेल समन्वयात्मक प्रयास
९. दिल्ली मे उपलब्ध विभिन्न तह (छात्र, शिक्षक, पेशाकर्मी, कलाकार, रंगकर्मी, पत्रकार व अन्य) मे सदस्यता अभियान
१०. साहित्य अकादमी मे प्रतिनिधित्व ग्रहण करबाक समुचित प्रयास
एक वर्ष मे मात्र दुइ बेर सक्रिय रहैत जतेक स्तरीय उपलब्धि भेटल अछि तेकर कोनो हाल मे कम नहि बल्कि आरो ऊँच करबाक लक्ष्य आगामी कार्यक्रम मे जरुर रहय।
मैथिल केर अवगुण होइछ जे कनिकबे ऊँचाई पेलाक बाद तर-ऊपर होबय लागब आ फेर अपने मे ढूइसबाजी कऽ कय जेहो प्रयास भेल रहत तेकरा बर्बाद करब। हम पूर्ण साक्ष्यक संग जानि रहल छी जे आपस मे किछु खींचातानी ‘बुढियाक फूइस’ गप लेल होमय लागल अछि। एकरा रोकबाक लेल आ नियंत्रित करबाक लेल सबकेँ जगज्जननी सिया आ गौरीक शपथ दैत एक्केटा बात बेर-बेर कहब जे बइमानी कोनो स्तर पर क्षम्य नहि होइछ। मैथिली संग कृतघ्नता आ फरेब दुनू अक्षम्प अपराध होयत। दिल्ली एहि मे किछु बेसिये फँसैत अछि आर ढेर होशियारी करैत तीन ठाम मखैत अछि। आपसी विश्वास कोनो हाल मे नहि टूटबाक चाही।
२१ फरबरीक कार्यक्रम उच्चस्तरीय हो, ताहि लेल तन, मन आ धन संग समर्पित रहब।
शुभेच्छुक,
प्रवीण नारायण चौधरी,
विराटनगर, नेपाल।
हरिः हरः!!
एहि सन्दर्भ पर पैछला एक वर्षक चिन्तन-मनन केँ शब्द-स्मृति मे परिणति दैत फेसबुक केर पेज पर सुरक्षित राखल गेल छल तेकर उतार पाठकक पुनर्स्मरण लेल राखब जरुरी बुझि फेर सँ राखि रहल छी। आब हम सब ओतेक कचैल धिया-पुता नहि जे खाली उत्सवधर्मिता मे समय बर्बाद करैत चली। ताहि हेतु गछल सब बात केँ स्मरण करू आ डा. जयकान्त मिश्र तथा भोलालाल दास केर स्मृति मे पूर्व-घोषित सम्मान पर गृहकार्य करैत आगू बढी, ई निवेदन।
३१ जनबरी, २०१५ः
मैथिली साहित्य महासभा: दिल्ली चलू
२१ फरबरी, २०१५ – कन्स्टीच्युशन क्लब केर डेपुटी चेयरमैन हल मे स्थापना समारोह मनाओल जायत। दिनक महत्त्व अनुरूप मातृभाषा मैथिली मे दुइ अगाध योगदानकर्ता – डा जयकान्त मिश्र व भोलालाल दास केर स्मृति मे साहित्य सम्मान केर नव घोषणाक संग एक बेर फेर मैथिली साहित्यक स्वर्णकालीन युग १४म शताब्दी जेकाँ वर्तमान युगक युवा विद्यापति, ज्योतिरिश्वर सँ लैत निरन्तर २१म शताब्दी धरिक सृजनशील स्रष्टा-साहित्यकार केँ राष्ट्रीय स्तर पर जोड़ैत मिथिला संस्कार केँ पोषण देबाक ई नवयोजना अछि। आत्मालोचना सँ शुरु कैल गेल ई नव योजना कोनो नव नहि अछि, ई आत्मसात करैत अछि जे नव-नव खूब होइत छैक, मुदा कनिये दिन मे ओ सरा जाइत छैक, कहू जे सैड़ जाइत छैक, गन्हा जाइत छैक… लोक केँ दोबारा ओम्हर तकबाको इच्छा खत्म भऽ जाइत छैक…. मुदा जखन कोनो बात दोषपूर्ण प्रणाली केँ आत्मसात करैत एक सुनिश्चित मार्ग पर चलबाक प्रतिबद्धताक संग होइत छैक, एकटा कठोर समर्पण आ त्यागक तत्त्व पर निर्माण होइत छैक तऽ ओकर आयू चिरंजीव हेब्बे टा करतैक।
अश्वत्थामा यदि अपन चिरंजीविताक दुरुपयोग नहि करैत तऽ ओकर स्मृति अन्य चिरंजीवी हनुमान समान चीरकाल धरि स्मरणीय रहैत। कहबाक तात्पर्य जे कोनो नीक काजक आलोचना सेहो समाज मे होइत छैक, लेकिन जहिना मैथिली साहित्य बिना कोनो खास मदति केर सेहो एखनहु अपन चमक-दमक कोनो दृष्टिकोण सँ कम नहि केलक अछि तहिना कोनो अभियान केँ सदा जीवित रखबाक लेल सिद्धान्त सँ समझौता नहि करब आ सृजनशीलता केँ कहियो कम नहि करब, हमरा बुझने यैह हेतैक। मैथिली साहित्य महासभा – दिल्ली वास्तव मे भारतीय राजधानी केर धरातल पर पैर रोपय जा रहलैक अछि। जन-जन मे भाषाक मिठास सँ संस्कृति आ समाजिकताक समग्र हितपोषणक बात हेब्बे करतैक। दलीय भावना सँ इतर साहित्यिक संस्कार जखनहि जीवन्त हेतैक, आन बात स्वाभाविके रूप मे आगू बढतैक। आशा करैत छी जे युवा पीढी लेल ई डेग एकटा नव वरदान बनि पृथ्वी पर अवतरित हेतैक।
हम एब्बे टा करब, अहुँ सब मैथिलीप्रेमी सृजनशील लोक, जतय छी ओतहि सँ चलू! दिल्ली चलू!! २१ फरबरी – अन्तर्राष्ट्रीय मातृभाषा दिवस पर दिल्ली मे एहि शुभ दिवस केँ एतेक मजबूती प्रदान करी जाहि सँ मैथिली पठन-संस्कृति, लेखन शक्ति आ समाचार-संप्रेषण सब प्रायोगिक विधा मे अपन अलग स्थान बनय।
जय मैथिली! जय मिथिला!!
हरि: हर:!!
फरबरी २, २०१५ः
मैथिली साहित्य महासभा – दिल्ली चलू! स्वेच्छा सँ जुड़ू!
विगत किछु वर्ष मे मैथिली भाषा आ साहित्य केर नव दिशा-दशा बनय लागल छैक। हेराइत विधा केँ पुन: उत्थान हेतु जाहि तरहें युवा आ सजग मैथिल स्रष्टा सब आगाँ अयला ताहि मे निस्सन्देह फेसबुक, ब्लाग-पेज, इन्टरनेट ग्रुप्स आ आरो कतेको तरहक बैसार, सामूहिक चर्चा, अध्ययन केन्द्र पर जुटान आदि समग्र रूप मे भूमिका निर्वाह कय रहलैक अछि।
चर्चाक क्रम मे एक टा खास बात ‘काफी रास गंभीर किस्मक स्रष्टा जिनक कतेको योगदान सँ मैथिली साहित्य कृत-कृत्य भेल छैक’ तिनकर सन्देश सँ देखय मे आबि रहलैक अछि जे ‘मैथिली भाषा आ साहित्य पर मठाधीशक एकाधिकार’ स्थापित भेला सँ बहुत रास नोक्सान होइत छैक। एक दोसर वर्ग छथिन जे मैथिली साहित्य केर मौलिकता स्थापित करबाक लेल समुचित मानदंड केँ अपनेबाक लेल जोर दैत छथिन। एहि मादे अभिजात्य आ पचपनिया – सोलकनिया कि कहाँ दैन सेहो सब गप होइते छैक।
धुआ धोती आ तै ऊपर सऽ नील-टिनोपाल, चमचम कुर्ता आ मखमली मुस्कान – दोसर दिशि हृदय मे सहेजल प्रेमक संग आ कपड़ा असल मैथिल किसान समान जेहेन-तेहेन, माथ पर गमछा आ देह उघार लंगोट मे सेहो मैथिली भाषा आ साहित्यक सेवक सब भेटैत छैक। केकरा अपन मायक भाषा सँ प्रेम नहि छैक! सबहक भाषा मैथिली! लेकिन जे कियो निरपेक्षसेवा केँ छोड़ि बस एक-दोसराक ‘मुह-कान, कपड़ा-लत्ता, भौतिक अवस्था, व्याकरण आ तकनिकी पक्ष’ बेसी देखबैक तऽ मैथिली कराहैत श्राप देती। हमरा बुझने पहिनहु जे किछु भेल होयत, तऽ श्राप जरुर पड़ल होयत। आब, सच कहू तऽ हम कनेक भावुक लोक जरुर छी, लेकिन हृदय केँ साफ राखि मैथिली लेल काज करबा मे रुचि लैत छी।
तऽ, आउ बंधुगण! जबाब भेटत दिल सँ – काज करब मिल कँ!
दिल्ली केर दिलवाली भूमि सँ होयत एक नव आगाज….
बनत फेर मिथिला के आवाज, साहित्य मे मैथिली लेल होयत काज!!
‘मैथिली साहित्य महासभा – स्थापना दिवस पर आयोजित समारोह, नई दिल्ली केर कन्स्टीच्युशन क्लब केर डेपुटी चेयरमैन हल मे – तारीख २१ फरबरी, २०१५’
विशेष जानकारी लेल – संपर्क करू:
श्री संजीव सिन्हा, संयोजक – ९८६८९६४८०४
श्री अमरनाथ झा, सह-संयोजक – ८८००३३३३३९
श्री विजय जेट, सह-संयोजक – ९८१००९९४५१
https://www.facebook.com/events/1397732057195991/?ref=29&ref_notif_type=plan_user_joined&source=1
एहि लिंक पर आउ, अभियान केँ आगू बढाउ।
हरि: हर:!!
फरबरी ९, २०१५ः
मैथिली महायात्रा अपडेट: दिल्ली मे ‘मैथिली साहित्य महासभा’ केर उद्घाटन समारोह मे सहभागी होयबाक लेल आमंत्रण-अनुरोध
प्रिय मित्र, बंधु, भाइ-भैयारी, बहिन-दैयारी! जतेक गोटे मैथिली साहित्य व भाषा केर संरक्षण संवर्धन लेल समर्पित छी, हुनका सब सँ निवेदन जे आगामी अन्तर्राष्ट्रीय मातृभाषा दिवस, यानि २१ फरबरी, २०१५ केँ दिल्ली मे भेट होयबाक प्रयास करी।
बहुत समय बीतल जे कुरूपता आ विभिन्न प्रकारक विभेद सँ मैथिली भाषा व साहित्य केर प्रसार कम – राजनीति आ षड्यन्त्रक शिकार बेसी बनायल गेल। कतहु एहि सुन्दर भाषाक लिखबा वा बजबाक शैली मे अन्तर आ विशाल परिवर्तन सँ नव भाषाक जन्म केर खोखला दाबी कैल गेल तऽ कतहु एकर विशुद्ध ब्राह्मी भाषिका (विशेषत: संस्कृत शब्दक प्रयोग, जेना मैथिल ब्राह्मण, कायस्थ सहित किछेक उच्च-वर्गीय मैथिल तथा सुशिक्षित-सुसंस्कृत मैथिल द्वारा बाजल जाइत अछि) तेकरा शुद्ध व मापदंड पर उचित मैथिली कहि अन्य केँ मैथिली सँ इतर मानि लेल गेल… एतबा नहि, साहित्य अकादमी व मैथिली अकादमी सहित अन्यान्य अकादमी द्वारा मैथिली क्षेत्रक विस्तारक जगह दिन-ब-दिन संकुचित करैत एकटा योजनाबद्ध तरीका सँ मैथिली केँ मानू जे मृत्युकेँ दान देबाक पूर्ण प्रयास कैल गेल… परिणामस्वरूप आइ खुद मैथिल मैथिली सँ घृणा करय लगलाह अछि, विद्वेषपूर्ण राजनीति केर शिकार होमय लगला अछि। तखन कल्याण केना हेतैक? किऐक न ‘स्वसंरक्षण आ स्वयंसेवा’ केर बाप-दादाक सिखाओल रास्ता पर हम सब अपनहि चलब शुरु करी… यैह सोचि ‘मैथिली साहित्य महासभा’ केर स्थापना लेल किछु युवा तथा उत्साही मैथिल डेग बढौलनि अछि। एहि उद्घाटन समारोह मे डा. बुद्धिनाथ मिश्र, डा. उदय नारायण सिंह नचिकेता, डा. महेन्द्र नारायण राम, श्रीमती शेफालिका वर्मा, पद्मश्री उषा किरण खान, श्री गंगेश गुंजन, श्री रविन्द्र नाथ ठाकुर, डा. देवशंकर नवीन सहित कतेको रास महान व्यक्तित्व लोकनिक उपस्थितिक संग एकटा महान आगाज करय लेल जा रहल अछि, एहि मे अपने लोकनिक गरिमामय उपस्थिति लेल हमरो दिशि सँ हार्दिक आमंत्रणा अछि।
आउ, भेटी २१ फरबरी, २०१५ – दिल्लीक कन्स्टीच्युशन क्लब, डेपुटी स्पीकर हल मे।
हरि: हर:!!
फरबरी १२, २०१५ः
फरबरी २१, २०१५ः कार्यक्रम तिथि
सब बात विडियो फाइल मे सुरक्षित अछि! प्रतिबद्ध मैथिली अभियानी केँ ओ सब एक बेर नहि अनेको बेर देखिकय अपन संकल्प पर बनल रहबाक चाही। तथास्तु!!
https://youtu.be/EJ2T2kZEvuQ


text:
- आवश्कताक अनुरूप डॉक्टर आ अन्य कर्मीक अछि अभाव
- समस्याकेँ दूर करबाक लेल नहि भ’ रहल अछि विभागीय पहल
मधुबनी : जिलाक खजौली प्रखंडक लगभग डेढ़ लाख लोकक स्वास्थ्य सुविधाक लेल सामुदायिक स्वास्थ्य केंद्र स्थापना कयल गेल छल मुदा ई स्वास्थ्य केंद्र स्वयं समस्याक मकड़जालमे ओझरा गेल अछि। अपन स्थापना कालेसँ ई स्वास्थ्य केंद्र बुनियादी सुविधाक लेल तरसि रहल अछि। एत’ आवश्यकताक अनुरूप ने त’ चिकित्सक उपलब्ध छथि आ ने आन स्वास्थ्यकर्मी। एत’ भवनक सेहो घोर अभाव अछि। समस्याक मकड़जालमे फंसल एहि स्वास्थ्य केंद्रक स्थिति सुधारबाक लेल विभागीय स्तरपर कोनो पहल नहि भ’ रहल अछि। आम लोककेँ नीक स्वास्थ्य सुविधा उपलब्ध करेबामे ई स्वास्थ्य केंद्र लगातार विफल रहल अछि।
भूमि आ भवनक अछि अभाव
एहि स्वास्थ्य केंद्र लग भूमि आ भवनक सेहो अभाव अछि। भूमिक अभावमे एत’ आधा-अधूरा सीएचसी भवनक निर्माण कराओल गेल अछि। स्वास्थ्य केंद्र परिसरमे चिकित्सक आ चिकित्सा कर्मीक रहबाक लेल कोनो व्यवस्था नहि अछि। कर्मी स्वास्थ्य केंद्रक बाहरे रहैत छथि। भवनक अभावमे एत’ 30 बेडक बदला 12-14 बेडक अस्पतालक संचालन कहुना कयल जा रहल अछि। 30 बेड अस्पतालक लेल जे संसाधन उपलब्ध अछि ओ बेकार पड़ल अछि आ खराब भ’ रहल अछि।
अछि चिकित्सक आ कर्मीक अभाव
एहि स्वास्थ्य केंद्रमे चिकित्सक आ कर्मी घोर अभाव अछि। एमबीबीएस चिकित्सकक आठ पदक विरुद्ध एत’ मात्र दू गोट चिकित्सक पदस्थापित छथि। चिकित्सकक अभावमे स्वस्थ्य केंद्रक ओपीडीक संचालन आयुष आ दंत चिकित्सकक सहारे होइत अछि। एत’ जीएनएम केर 16 पद स्वीकृत अछि मुदा कार्यरत मात्र चारि जीएनएम छथि। एहि अस्पतालमे कोनो महिला चिकित्सक पदस्थापित नहि छथि फलस्वरूप पुरुष चिकित्सकक देखरेखमे प्रसव कराएल जाइत अछि। एत’ ड्रेसर केर पाँच् पद स्वीकृत अछि मुदा एक ड्रेसरक सहारे संपूर्ण अस्पतालक काज चलि रहल अछि। जीएनएम केर 16 पद स्वीकृत अछि मुदा कार्यरत मात्र 14 गोटे छथि। फर्मासिस्टक लेल स्वीकृत तीन पदक विरुद्ध एक फर्मासिस्टक सहारे पूरा अस्पतालक काज चलि रहल अछि। अहिना नर्सक लेल चारि पद स्वीकृत अछि मुदा दू गोट नर्स मात्र कार्यरत छथि।
जन औषधालयक नहि अछि दोकान
स्वास्थ्य केंद्र परिसरमे जन औषधालयक एकहुटा दोकान नहि अछि। तेँ एहि ठाम आबैबला रोगीकेँ मात्र स्वास्थ्य केंद्रमे उपलब्ध दवाइ मात्र भेटैत छनि। अन्य आवश्यक दवाइक लेल रोगी आ हुनक परिजनकेँ बहार जाय पड़ैत छनि। बाहरमे मनमाना दामपर दवाइ भेटैत अछि।
परिवार नियोजनमे होइत अछि परेशानी
बेडक अभावमे एत’ समय-समय पर होम’ बला परिवार नियोजन कार्यक्रमक संचालनमे सेहो परेशानी होइत अछि। बेडसँ बेसीक संख्यामे महिलाक परिवार नियोजन भेलापर हुनका फर्शपर एकटा चद्दरि द’ क’ सुता देल जाइत अछि। जाड़क मौसिममे जे महिला परिवार नियोजनक लेल अबैत छथि, हुनका बेसी परेशानी होइत छनि।
जांचक नहि अछि सुविधा
एहि सीएचसीमे जांचक सुविधा सेहो उपलब्ध नहि अछि। एत’ एक्स-रे, खून आ टीबी रोगत जांच त’ होइत अछि मुदा अन्य आवश्यक जांचक सुविधा एत’ उपलब्ध नहि अछि। तें रोगीकेँ अन्य आवश्यक जांचक लेल बाहर जाय पड़ैत छनि।
कयल जाइत अछि नीक सुविधा देबाक प्रयास
एहि संबंधमे खजौली सीएचसीक प्रभारी चिकित्सा पदाधिकारी डॉ. ज्योतेंद्र नारायण चौधरी कहैत छथि जे भवन, कर्मी सहित अन्य संसाधनक अभाव अछि। एकर बादो विभागक निर्देशानुसार एत’ स्वास्थ्य सुविधाक संचालन कयल जा रहल अछि। लोक सभकेँ नीक सुविधा देबाक प्रयास कयल जाइत अछि।
29,430 total views


text:
बिहार मे केन्द्रीय विश्वविद्यालयक स्थापनाक लऽ कऽ केन्द्र आ राज्य सरकारक मध्य बनल गतिरोध समाप्त नहि भऽ रहल अछि। एक दिस मुख्यमंत्री नीतीश कुमार मोतीहारी मे केन्द्रय विश्वविद्यालयक स्थापित करबा पर अड़ल छथि तऽ दोसर दिस केन्द्रीय मानव संसाधन मंत्री कपिल सिब्बल गया मे स्थापित करबा पर जोर दऽ रहल छथि। एहि मामिला मे तीन दिन पहिने मुख्यमंत्री श्री सिब्बल के चिट्ठी लिखि मोतीहारी मे विश्वविद्यालय स्थापित करबाक मांग दोहरौलनि अछि। एहि मध्य जनतब भेटल अछि जे गया मे विश्वविद्यालय स्थापित करबाक लेल केन्द्र सरकार के मंत्रालय जमीन उपलब्ध करा देलक अछि। केन्द्रीय विश्वविद्यालयक कुलपति डाक्टर जनक पाण्डेय एकर पुष्टि करैत कहलनि अछि जे ई सूचना भेटल अछि जे गया मे जमीनक संदर्भ मे मानव संसाधन विकास मंत्रालय आ रक्षा मंत्रालयक मध्य सहमति बनि गेल अछि। उल्लेखनीय अछि जे केन्द्रीय विश्वविद्यालयक मामिला दू वर्ष सॅ श्री कुमार आ श्री सिब्बलक मध्य चिट्ठी का आदान-प्रदान मे उलझि कऽ रहि गेल अछि। विश्वविद्यालयक स्थापना गया, मोतीहारी आ पटना मे सॅ कोनो जगह पर हो एहि पर एखन धरि कोनो सहमति नहि बनि सकल अछि। हालांकि श्री सिब्बल एहि मामिला पर एखनो राज्य सरकारक संग सामंजस्य स्थापित करबाक प्रयास कऽ रहल छथि।
प्रदेश मे उच्च शिक्षक विकासक लेल प्रस्तावित केन्द्रीय विश्वविद्यालयक जगह कऽ लऽ कऽ प्रदेश मे राजनीति सेहो गर्मा रहल अछि। मोतीहारी आ दूनू ठाम विश्वविद्यालयक स्थापनाक लेल आंदोलन चलि रहल अछि। मुख्यमंत्री नीतीश कुमार एहि सॅ पहिने 29 फरवरी 2012 के सेहो श्री सिब्बल के चिट्ठी लिखि मोतीहारी मे विश्वविद्यालयक स्थापित करबा पर जोर दैत गया मे विश्वविद्यालय स्थापित करबाक विरोध कराने छलाह। केन्द्रीय मानव संसाधन मंत्री जनतब देने छलाह जे गयाक पायनपुर मे प्रस्तावित जगह ऐतिहासिक आ सांस्कृतिक केन्द्र अछि जे गयाक अंतर्राष्ट्रीय हवाई अड्डा सॅ 25 किलोमीटर दूरी पर अछि। श्री सिब्बल खेद व्यक्तिक कयलनि जे राज्य सरकार केन्द्रीय विश्वविद्यालयक स्थापनाक लेल मोतीहारीक अलाबा कोनो विकल्प नहि देलक। केन्द्रीय मानव संसाधन मंत्री गया मे विश्वविद्यालयक स्थापनाक प्रस्ताव स्वीकार करबाक अनुरोध करैत कहलनि जे बिहार मे केन्द्रीय विश्वविद्यालयक अपन अस्थायी परिसर के बदलबाक दबाब अछि। पहिनहि उचित जगहक खोज मे किछु वर्ष गमा देल गेल अछि। ओ छात्र सभके गुणवतापूर्ण शिक्षा देबाक राष्ट्रीय काज मे सहयोग करबाक अपील कयलनि अछि। श्री सिब्बल बिहारक मुख्यमंत्रीक ओहि शिकायत के निर्मूल जनबैत कहलनि अछि जे पंजाब, हरियाणा, राजस्थान, ओडिशा, तमिलनाडु, बिहार आ हिमाचल प्रदेश आदि प्रदेश मे विश्वविद्यालय स्थापित करबा मे एक मापदंड अपनाओल गेल अछि। श्री कुमार शिकायत कयने छलाह जे विभिन्न प्रदेश मे केन्द्रीय विश्वविद्यालयक स्थापनाक लऽ कऽ फराक-फराक मापदंड अपनाओल जा रहल अछि।
श्री सिब्बल किछु दिन पहिने मुख्यमंत्री के चिट्ठी लिखि एहि बात पर जोर देने छलाह जे बिहार मे केन्द्रीय विश्वविद्यालय हन ठाम स्थापित कयल जाय जे हवाई मार्ग आ आन यातायात सम्पर्क सॅ जोड़ल रहबाक संगहि वास्तविक आ आधारभूत संरचना सॅ परिपूर्ण हो। मुख्यमंत्री तीन दिन पहिने चिट्ठी लिखि मोतीहारी मे विश्वविद्यालय स्थापित करबा पर जोर दैत कहने छलाह जे मोतीहारी ऐतिहासिक जगह अछि। एहि ठाम राष्ट्रपिता महात्मा गांधीक स्मरण जुड़ल अछि। ओ स्पष्ट कयलनि अछि जे मोतीहारी केन्द्रीय विश्वविद्यालयक स्थापनाक लेल उपयुक्त जगह अछि आ सरकार सभ तरहे सुविधा आ आधारभूत संरचना उपलब्ध करैबाक लेल तैयार अछि।


text:
रामानाथस्वामी मन्दिर
रामेश्वरम हिन्दूसभक एक पवित्र तिर्थस्थल छी । तमिलनाडुक रामनाथपुरममे अवस्थित ई तिर्थस्थल हिन्दूसभक चारि धामसभमेसँ एक छी । एकर अतिरिक्त एहिठाम स्थापित शिवलिङ्ग बाह्र ज्योतिर्लिंगसभमे एक मानल जाएत अछि । भारतक उत्तरमे रहल काशीक जे मान्यता अछि, दक्षिणमे रहल रामेश्वरम ओहि अनुरुप मान्यता रहल अछि । रामेश्वरम चेन्नईसँ लगभग चारि सय पच्चिस माइल दक्षिण-पूर्वमे रहल अछि । ई हिन्द महासागर आ बंगालक खाडी सँ चारोदिससँ घेरल एकटा सुन्दर सङ्ख आकारक द्वीप छी । पहिने ई द्वीप भारतक मुख्य भूमि सँ जोड़ल छल , मुदा बादमे सागरक ज्वारसभासँ एकरा जोड़वाला भागके काटल गेलाकें बादमे, ई चारोदिससँ पानिसँ घेरल आ टापुमे परिणत भेल । हिन्दुसभक विश्वास अनुसार एहिठाम भगवान राम श्रीलङ्काउपर चढ़ि पहिने पथरक सहायतासँ सेतुक निर्माण केनए छल, जाहिमे चढ़ि वानर सेना श्रीलङ्का पुगल छल आ विजय भेल छल । बादमे राम विभीषणक आज्ञासँ धनुषकोटि नामक स्थानमे एहि सेतुकें तोड़ने छल ।
रास्ता[सम्पादन करी]
निर्माण काल[सम्पादन करी]
स्थापना[सम्पादन करी]
कथा[सम्पादन करी]
सेतुक पौराणिक सन्दर्भ[सम्पादन करी]
तिर्थ[सम्पादन करी]
गन्धमादन पर्वत[सम्पादन करी]
अन्य तीर्थ[सम्पादन करी]
देवी मन्दिर[सम्पादन करी]
सेतु माधव[सम्पादन करी]
बाईस कुण्ड[सम्पादन करी]
विल्लीरणि तीर्थ[सम्पादन करी]
एकान्त राम[सम्पादन करी]
कोद्ण्ड स्वामि मन्दिर[सम्पादन करी]
सीता कुण्ड[सम्पादन करी]
रामेश्वरमक समुन्द्रमे बहुत विशेष स्थान एकर रहल अछि, जहिठाम स्नान कएलासँ पाप-नाश होइत अछि से मान्यता रहल अछि । रामनाथजीक मन्दिरक पूर्वी द्वारक अगाड़ी बनल सीताकुंड एहि सभमे मुख्य रहल अछि । कहल जाइत अछि कि ई ओ स्थान छी, जाहिठाम सीताजी अपन सतीत्व सिद्ध करवाकलेल अग्निमे प्रवेश केनए छथि । सीताजी ई करवासँ पूर्व ही आगि बुझि गेल आ अग्नि-कुण्डसँ पानि निकलऽ लागल छल । ओही स्थानक हाल ‘सीताकुण्ड’ कहैत अछि । अत; समुन्द्रक तट आधा गोलाकार अछि । सागर एकदमै शान्त होइत अछि । एही करण ई ताल जेना देखैमे लागैत अछि । एहिठाम बिना कोनो खतराक स्नान करि सकैत छी । एही हनुमान कुण्डमे हेलैत पत्थलसभ सेहो देखाई देइत अछि ।
आदि-सेतु[सम्पादन करी]
रामेश्वरमसँ सात माइल दक्षिणमे एकटा स्थान अछि, जकरा ‘दर्भशयनम्’ कहल जाइत अछि, एहि ठाम राम पहिले समुन्द्रमे सेतु बनाबक कार्य शुरू केनए छल । एहि कारण ई स्थानके आदि सेतु सेहो कहल जाएत अछि ।
रामेश्वरम शहर[सम्पादन करी]
रामेश्वरमक समुन्द्रमे विभिन्न प्रकारक समुन्द्री सङ्ख आ सीप पाओल जाएत अछि । कोनो-कोनो ठाम उज्जर रङ्गक बडियास मुङ्गा सेहो भेटैत अछि । रामेश्वरम मात्र धार्मिक महत्वक तिर्थ नै भऽ, प्राकृतिक सौन्दर्यक दृष्टिसँ सेहो दर्शनीय स्थल अछि । चेन्नईसँ रेल-गाडीक यात्रिसभ करीब बाईस घन्टामे रामेश्वरम पुगैत अछि ।
अन्य प्रसिद्ध शिव मन्दिर[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- रामेश्वरम ज्योतिर्लिङ्ग शिवक बाह्र ज्योतिर्लिङ्ग
- प्रथम सेतुपति गृह तथा रामेश्वरम


text:
एहि दौरान जिलाधिकारी पदाधिकारी सभकेँ कैको आवश्यक दिशा-निर्देश दैत देखार देला। कार्यक्रम लेल मुख्य मंच सहित पंडाल क' आकर्षक ढ़ंग सँ सजाओल गेल अछि। मुख्य मंच पर दर्शक सभकेँ दरभंगा राज किला केर झलक देखबाक लेल भेटत। ऐहिक अलावा मैदानक दोसरछोर पर करीब सौ स्टॉल बनाओल गेल अछि, मैदानक बीचों-बीच मिथिला दलान केर निर्माण कराओल गेल अछि। एहिठाम मिथिलाक घरेलु जीवनक संगे - संग सरकार केर महत्वाकांक्षी योजना सभमे एक हर-घर, नल-जल केर दृश्य देखबाक लेल भेटत।
दू दिवसीय मिथिला लोक उत्सव केर पहिल आओर दोसर दिन स्थानीय कलाकार सभक संगे - संग मुंबई सँ आयल गायिका ममता शर्मा, राईजिंग स्टार केर उपविजेता मिथिलाक बेटी मैथिली ठाकुर, फरहान साबरी व आलीशा एंजेला अप्पन प्रस्तुति देत।
अपने क' बता दी पछिला बरख 8 स्थानीय कलाकार सभ लोक उत्सव केर दौरान अप्पन प्रस्तुति देना छल। मुदा एहि बरख दू दिवसीय कार्यक्रम केर दौरान कुल 14 स्थानीय कलाकार अप्पन प्रस्तुति देत। एहि मे मुख्य रूप सँ विपिन कुमार मिश्रा, डॉ. ममता ठाकुर, अनुपमा मिश्रा, नीरज झा, जयप्रकाश नारायण पाठक, रामबाबू झा, जूली झा, माधव राय, मनीता पाठक, विभा झा, सुषमा झा, स्वेता रानी, पूनम मिश्रा, दीपक कुमार, कुमकुम मिश्रा आदि शामिल अछि।


text:
शक्तीपीठ
हिन्दू धर्मक अनुसार जही ठाम सती देवी कs शरीरक अंग गिरल, वही वही ठाम शक्ति पीठ बनावोल गेल । यी अत्यंय पावन तीर्थ कहाबाति अछि । यी तीर्थ समूचा भारतीय उपमहाद्वीप पs फैलल अछि ।
पौराणिक सन्दर्भसंपादित करें
पुराणोंक अनुसार[१] सतीक शव कs विभिन्न अंगसभ सं बावन शक्तिपीठ सभ कs निर्माण भेल छल ।एकर पाछा यी अंतर्पंथा अछि कि दक्ष प्रजापतिक कनखल (हरिद्वार) मs 'बृहस्पति सर्व' नामक यज्ञ रचाउल्खिन । वही यज्ञ मs ब्रह्मा, विष्णु, इंद्र आर अन्य देवी-देवतासभ कs आमंत्रित कएल गेल छल , लेकिन जान-बूझ कs अपन जमाता भगवान शंकर कs नई बुलावोल गेल । शंकरजी कs पत्नी आर दक्षक पुत्री सती पिता द्वारा नई बुलाइल जाइ पs आर शंकरजी कs रोकला पs भी यज्ञ मs भाग लेलक ।
तंत्र चूडामणि कs अनुसारसंपादित करें
पुराण ग्रंथों, तंत्र साहित्य एवं तंत्र चूड़ामणि मs जे बावन शक्तिपीठ सभक वर्णन मिलति छै , वो निम्नांकित अछि । निम्नलिखित सूचीसभ 'तंत्र चूड़ामणि' मs वर्णित इक्यावन शक्ति पीठक छि । बावनवाँ शक्तिपीठ अन्य ग्रंथक आधार पs छै । अहि बावन शक्तिपीठ सभक अतिरिक्त अनेकानेक मंदिर देश-विदेश मs विद्यमान अछि । हिमाचल-प्रदेश मs नयना देवी कs पीठ (पंचकूला) विख्यात अछि । गुफा मs प्रतिमा स्थित अछि । कहल जाएत अछि कि यिहो शक्तिपीठ छि आर सती कs एक नयन यही ठाम गिरल छल । अहि प्रकार उत्तराखंडक पर्यटन स्थल मसूरी कs लगक सुरपुंडा देवी कs मंदिर (धनौल्टी में) अछि । एहो शक्तिपीठ छी । कहल जाति अछि कि अहू पs सती कs सिर धड़ सs अलग भs गिरल छल । माता सती कs अंग भूमि पs गिरला कs कारण भगवान श्री विष्णु द्वारा सुदर्शन चक्र सं सती माता कs समस्तांग विछेदित करने छल ।
इक्यावन शक्तिपीठसंपादित करें
शक्तिपीठ सभक संख्या इक्यावन कहल गएल अछि । यी भारतीय उपमहाद्वीप मs विस्तृत अछि । अहि ठाम समूचा शक्तिपीठ सभक सूची देल गएल अछि ।
- "शक्ति" अर्थात देवी दुर्गा, जिनका दाक्षायनी या पार्वती रूप मs सेहो पूजल जाति अछि ।
- "भैरव" अर्थात शिव के अवतार, जो देवी के स्वांगी हैं।
- "अंग या आभूषण" अर्थात, सती कs शरीरक कोनो अंग आ आभूषण, जे श्री विष्णु द्वारा सुदर्शन चक्र सं काटल गेला पs पृथ्वी कS विभिन्न स्थानों पर गिरा, आज वह स्थान पूज्य अछि आर शक्तिपीठ कहाबति अछि ।
आकृति:इक्यावन शक्तिपीठ
अन्य मंदिरसभसंपादित करें
कुछ आर शक्ति पीठ मंदिर कहल जाति अछि :-


text:
सुदूरपश्चिममे कोरोनाके ६ संक्रमित ठप्लै
पहुरा समाचारदाता
धनगढी, २८ असार । सुदूरपश्चिम प्रदेशमे अँटवारके रोज ६ जाने कोरोना संक्रमित ठपल बाटै । सेती प्रादेशिक अस्पतालके प्रयोगशालामे कैगिल परिक्षणमे तीन जाने संक्रमित ओ डडेल्धुरा प्रयोगशालामे कैगिल परिक्षणमे तीन करके ६ जाने ठपल हुइल हुूइट । ठपल संक्रमित कैलालीके कैलारी गाउँपालिका–७ के २५ बरसके एक पुरुष, मोहन्याल गाउँपालिकाका–३ के ४६ बरसके एक पुरुष ओ दार्चुला जिल्ला नौगाढ–७ के २८ बरसके एक पुरुष रहल सेती प्रादेशिक अस्पतालके सूचना अधिकारी दिलिपकुमार श्रेष्ठ जानकारी डेलै । अँटवार २६३ जनेक परिक्षण करलमे ठप ३ जनेक कोरोना पुष्टि हुइल हो । ओस्टेक डडेलधुरा अस्पतालके प्रयोगशालामे करल परिक्षणमे बझाङके १ ओ डडेलधुराके २ जनहनमे संक्रमण पुष्टी हुइल स्वास्थ्य तथा जनसंख्या मन्त्रालयके प्रवक्ता डाक्टर जागेश्वर गौतम बटैलै ।
सम्बन्धित समाचार
सुदूरपश्चिममे कोरोनाके तीन संक्रमित ठप्लै
#CoronaVirus
#COVIDー19
#publichealth
#Pandemics
#Dhangadhi
#SudurPashchimProvince


text:
नवका- पुरनका लेख सर्च करु...
जानकी आओर जनसाधारण शुरू
जयनगर- सहरसा जानकी एक्सप्रेस आओर सहरसा -अमृतसर जनसाधारण एक्सप्रेस चलनाय शुरू भ गेल अछि. रेल मंत्री लालू प्रसाद यादव दुनु रेल के हरी झंडी दिखा रवाना कएलथिन्ह. चौदह साल पहिने जानकी एक्सप्रेस के परिचालन बंद भ गेला सं एक तरहे मिथिलांचल के ई इलाका दु भाग में बंटि गेल छल. आब फेर सं दिल जुड़ि गेल अ. एहि अवसर पर रेल मंत्री कहलथिन्ह जे जल्दीए मधेपुरा में विद्युत रेल इंजन कारखाना खुलत. देर सिर्फ जमीन मिलला में देरी के कारण भ रहल अछि. एहि कारखाना के लेल जे छोट- छिन्ह कल पुर्जा के जरूरत होएत ओकरा लेल सहरसा सुपौल में कइटा छोट- छिन्ह कारखाना खोलल जाएत. लालू यादव इहो कहलथिन्ह जे बिहारीगंज आओर कुरसैला के बीच रेल लाइन बिछाइल जाएत. एहि अवसर पर लोक सभ के रेल मंत्री ई भरोस देलथिन्ह जे सहरसा में वाशिंग पीट बनि गेलाह के बाद कइटा आओर ट्रेन चलावल जाएत. लालू जी के कहनाय छलन्हि जे मुंगेर - खगड़िया के बीच रेल पुल बनावल जाएत जाहि सं एहि इलाका के लोक के आबय जाय में सहुलियत होएत.रेलमंत्री कहलथिन्ह जे सहरसा फारबिसगंज के बीच बड़ी लाइव बिछाबय के काज दु साल के भीतर पूरा कए लेल जाएत. हुनकर इहो कहनाय छलन्हि जे देश के सभ स्टेशन पर कृषि आपटलेट खोलल जाएत. एकर मकसद किसान भाई के आर्थिक रूप से मदद करनाय आओर कृषि के बढावा देनाय अछि.
सदस्यता लें टिप्पणियाँ भेजें (Atom)


text:
भीड़ जुटाउ राजनीति चमकाउ
एहि मे कतहु दुइ मत नहि जे शिक्षा आ संस्कार केर बल पर स्वाभिमानी छी हम समस्त मिथिलावासी अर्थात् मैथिल। परन्तु ‘अहंता’ केर कारण ‘उच्चताबोधी ग्रन्थि’ तथा ‘लघुताबोधी ग्रन्थि’ केर अति सक्रिय होयबाक कारण हम सब अपन मूल्य-मान्यता आ अस्तित्व प्रति साकांक्ष कम, अपने-अपने बुद्धिक लड़ाई मे बेसी मुग्ध भेल छी। कियो केकरो टोकि नहि सकैत अछि, सब अपनहि बुद्धिक ब्याधि मे बेहाल अछि। शायद एहि दुर्गुण केर कारण मिथिलाक अस्तित्व प्राचीनकाल मे रहल, बाद मे दरभंगा राज, बेतिया राज, बनैली राज, सोनबरसा राज सहित अनेकों गढ़ बनिकय छिटफुट भऽ अन्ततः अपनहि पहिचान केँ अपने धुमिल कय विकृत पहिचान सँ आइ चिन्हल जाय लागल छी। यदा-कदा जे मैथिल पहिचान लेल संघर्षरत अछियो ओकरो समग्र मैथिल समाज सँ कोनो समन्वय नहि छैक। समन्वय लेल एकटा सुनिश्चित ‘नागरिक समाज’, ‘बुद्धिजीवी समाज’, ‘पेशाकर्मी समाज’, ‘सरकारी कार्मचारी समाज’, ‘मजदूर संगठन’, ‘छात्र संगठन’, ‘महिला समाज’, ‘जातीय संगठन’, आदि अनेकों तह (परत) केर सामाजिक-राजनीतिक संगठन केर आवश्यकता छैक से मिथिला वास्ते कतहु अछिये नहि। तखन त जेकरा जेना मोन होइत छैक से अपन डफली अपन राग अलापि रहल अछि, चर्चा मे कोहुना मिथिला बनल अछि बस ततबे बहुत भेल।
देखाबटी केर युग मे ललका, पीरा, केसरिया, हरियरका, तिरंगा, बहुरंगा पट्टा-झंडा फहराउ आ भीड़ कोहुना जुटाउ – एहि भीड़ केँ जुटेबाक वास्ते तरह-तरह के हथकंडा अपनाउ, भ्रष्टाचार केर बढावा दैत लूटल सरकारी धन केर बन्दरबाँट करैत बस देखाबा लेल राजनीतिक नारा लगाउ, बड़का-बड़का भाषण करू…. आध्यात्मिक परिवर्तन नहि अपितु बलात् भौतिक परिवर्तन कथमपि निर्माण कार्य अथवा सार्थक विकास या प्रगतिशील समाज नहि बना सकैत छैक। परञ्च ई युग थिकैक देखाबा करय के से सब कय रहल अछि। जेकरा पास सत्ता छैक ओकरा सरकारी धन लूटय मे सहजता छैक। सरकारी संयंत्र पर ओकर पकड़ बनल छैक, कमिशन के रकम ओकर एजेन्ट मार्फत या सीधे मंत्री क्वार्टर धरि पहुँचेबाक व्यवस्था बनल छैक – लूट सके सो लूट वाली बात छैक। आर जनता एहि लुटेराक लूटल धन केर नोइस मात्र मे अपन मनोरंजन लेल भीड़ मे चलि गेल करैत अछि। ओकरा नहि त नेताक नारा सँ कोनो मतलब छैक, नहिये कोनो परिवर्तन सँ। ओ त अपनहि नसीब पर झखैत रहैत अछि, खाली समय छैक हाथ मे त गोटेक सौ-टकिया नोट आ आबय-जाय के व्यवस्था पर कतहु भीड़ लगा देत। फोटो मे, लाइव मे, वीडियो मे, टेलिविजन मे, सामाजिक संजाल पर, जतय-ततय एहने भीड़ टा देखाय दैत अछि। सार्थक परिवर्तन लेल आ आध्यात्मिक प्रगतिशीलता लेल के? मनन योग्य प्रश्न एतबे टा छैक।
काल्हि ‘ग्रेटर मिथिला एसोसिएशन’ केर मुम्बई इन्चार्ज कुणाल ठाकुर केर एक पोस्ट मे टैग कयल गेल रही, ध्यान गेल। ओ लिखने रहथि जे जनगणना मे मैथिली लिखाउ ताहि लेल किछु अभियानी लोकनि जनजागरण कय रहला अछि आ हिन्दी मे लोक सब केँ समझा रहल छथिन, पुछला पर कहैत छथिन जे हिन्दी मे क्रान्तिकारी जोश उत्पन्न होइत छैक, लोक केँ बुझाबय मे सहजता भेल करैत छैक। मिथिलावाद केँ आमजनक मांग आ मुद्दा सँ जोड़बाक स्थापित सूत्र पर चलेबाक भरपूर प्रयत्न ओ लोकनि कय रहल छथि से सत्ताक लूटल धन नहि अपितु अपन कर्मठ प्रयासक बल सँ, ताहि बातक प्रशंसा हेबाक चाही। लेकिन निरन्तरता केना बनतैक ताहि दिशा मे सेहो लोक सब केँ एहि अभियानी सब सँ बात करबाक चाही। दरभंगाक बाद सहरसा मे सेहो एम्स बनय, एयरपोर्ट पूर्णिया मे सेहो खुलय, पुनौराधाम मे भव्य जानकी मन्दिर बनय, पर्यटन उद्योग मे मिथिला सर्किट हो, भागलपुर सिल्क उत्पादनक वैश्विक केन्द्र बनय, गाम-गाम मे सहतूतक कीड़ाक पालन कय सिल्क उत्पादन बढय, बेगूसराय औद्योगिक राजधानी बनय… कतेको रास मुद्दा पर चलि रहल अभियान जँ सत्ताभोगी राजनीतिज्ञक भीड़ सँ अलग अपन यथार्थ भीड़ संग जनमानस केँ जगा रहलैक अछि त एकर सार्थकता पर सेहो चर्चा करय जाउ। उच्चताबोधी ग्रन्थि आ लघुताबोधी ग्रन्थि मे फँसिकय मिथिलाक अस्तित्व केँ आर बेसी नाश हम सब नहि करी। आलोचना करबाक संग-संग सहयोगक भावना सेहो रखनाय बहुत जरूरी अछि। मैथिली जिन्दाबाद!!
हरिः हरः!!


text: घर मे चारिटा एकतुरिया नेना रहय आर सब कियो शांति सँ मिलिकय रहि जाय से आश्चर्येक गप्प हैत। घरक मुखिया केर अनुशासन बहुत कड़क छलैक। ओ कहथिन दुलार खेबा-पीवा आ पहिरबा-ओढबा मे ठीक परंच पढ़ाई मे ढ़िलाई बरदाश्त नइ। अपने सब नेना केँ ऑफिस सँ आबि पढ़ाबय बैसि जाथिन। कनियां केँ कहि देने छलखिन्ह जे पढ़ाई केर बीच मे कोनो बाधा नहि करय लेल। कनियों पूर्णरूपेन समर्थन करथिन। बच्चा सब केँ सांझ सँ पहिने बेर मे खुआ-पिया पढ़य लेल बैसा देथिन। सब बच्चा मे एकटा बच्चा केँ कनी बेसी मानथिन, कियैक कि ओ चंचल आ हाजिरजबाब आ कुशाग्र छलाह। हुनका दुलार सँ बाबुसाहेब कहथिन। अपने रोज बच्चा सब केँ नहबथिन आ तैयार करथिन। रोज नहाबय के क्रम मे सबसँ पहिने बाबुसाहेब केँ बजबथिन। ओहू दिन हुनका बजेला लेकिन बाबुसाहेब कोनो बदमाशी मे छलाह तेँ अन्ठिया देलखिन। ताहि पर अपने पहिने बेटी केँ नहाबय लगलखिन। आब बाबुसाहेब केँ ई बात बरदाश्त नहि भेलनि आ ओ लड़य लगलाह समतुर भतीजी सँ। अपने बहुत समझाबय के कोशिश केलखिन पर बाबुसाहेब जिद्द पर आबि गेल छलाह। एहि बात पर तामश मे मारिकय नहा देलखिन्ह आ कनियां केँ कहलखिन कपड़ा पहिरा देबय, अपना ऑफिस केर बेर भ रहल छलन्हि। अपने त चलि गेला ऑफिस, एम्हर घर मे बाबुसाहेब नंग-धरंग पलंगक नीचाँ घुसि गेला। भरि दिन ओतहि बैसल रहला। भौजी कतबो मनौलखिन मुदा नहि मानला। हारिकय भौजी ओतहि खाना-नाश्ता सब देलखिन्ह आ ओ ओतहि खेला। सांझ केँ जखन ऑफिस सँ एला त बाबुसाहेब पढ़ाई मे नहि बैसल छलाह। पुछला पर कनियां भरि दिनक घटना बता देलखिन्ह। तखन अपने कमरा मे जा बाबुसाहेब केँ मना बाहर निकालिकय पुछलखिन्ह कपड़ा कियैक नइ पहिरलहुँ… बाबुसाहेब केर कहनाम छलन्हि.. अहां सजा दैत छी त ईनाम सेहो दैत छी। हमरा जखन ईनाम देब तखन हम कपड़ा पहिरिकय जिलेबी आनब। ओ तुरंत अपन जेबी सँ चवन्नी निकालिकय देलखिन्ह जे कि नियम छल ओही घर मे, जेकरा सजा केर तौर पर मारि लागत ओकरा चवन्नी भेटत जिलेबी खेबा लेल। बाबुसाहेब तुंरत जिलेबी आनि खाय लेल बैसला आ आन बच्चा सब केँ ललचाबैत स्वयं जिलेबीक आंनद लैत रहला।